Tidak ada kawasan Sarawak terpencil

SIBU: Kerajaan Sarawak komited untuk menghubungkan semua kawasan pendalaman di negeri ini dengan jaringan jalan raya yang sempurna agar dapat dihubungkan dengan dunia luar.

Ketua Menteri Datuk Patinggi Abang Johari Tun Openg berkata, dengan adanya jaringan jalan raya yang menghubungkan semua kawasan pedalaman, sudah pastinya tidak ada lagi kawasan yang terpencil.

“Dari Sibu, Kapit, Belaga dan Bintulu, semuanya akan berhubung. Sudah tidak ada kawasan dalam Sarawak terpencil, semuanya berhubung.

“Sebab itu, saya datang sendiri ke sini bagi melihat sendiri pembangunan yang telah dilaksanakan ini,” katanya semasa berucap pada Majlis Bersama Rakyat di Dewan Serbaguna Jawatankuasa Kemajuan dan Keselamatan Kampung (JKKK) Ngungun, Kanowit semalam.

Terdahulu rombangan ekspedisi bermotosikal Abang Johari bersama kira-kira 80 motosikal berkuasa tinggi dari Sibu, selamat tiba di Nanga Ngungun sekitar 12.20 tengah hari, semalam.

Beliau turut diiringi oleh Timbalan Ketua Menteri, Tan Sri Datuk Amar Dr. James Jemut Masing, Menteri Perdagangan Dalam Negeri dan Hal Ehwal Pengguna (KPDNHEP), Datuk Alexander Nanta Linggi, Menteri Pelancongan, Kesenian dan Kebudayaan Datuk Abdul Karim Rahman Hamzah dan Menteri Muda Pembangunan Infrastruktur dan Pelabuhan Datuk Julaihi Narawi.

Beliau berkata, laluan Sibu -Kapit sepanjang 110 kilometer itu akan memberi manfaat besar kepada penduduk di kawasan tengah, termasuk di Nanga Ngungun.

Bagaimanapun katanya, laluan penyambung antara Ngemah di Kanowit dan Temalat di Song yang merupakan ‘missing link’ Jalan Kapit-Sibu belum sepenuhnya dibuka kepada orang awam.

Namun, beliau telah menyarankan kepada Timbalan Ketua Menteri yang juga Menteri Pembangunan Pelabuhan dan Infrastruktur Tan Sri James Masing dan pihak Jabatan Kerja Raya (JKR) supaya membuka jalan ini untuk kegunaan orang ramai secara berjadual.

“Ini bermaksud, pada suatu masa iaitu pada waktu pagi ia dibuka untuk memudahkan orang turun kerja dan menutupnya bila ia tidak sibuk seperti waktu malam bagi membolehkan kerja-kerja penyiapannya dibuat.

“Saya mahu penutupan dan pembukaan jalan ini dibuat dengan teratur bagi memudahkan rakyat. Pilihlah masa yang teratur dan sesuai bagi manfaat orang ramai.

“Kalau tidak orang akan kata bila Abang Jo datang boleh buka, tapi bila Abang Jo tidak datang, ditutup,” katanya.

Sementara itu, Abang Johari turut meluluskan pembinaan sebuah dewan baharu di Skim Penempatan Semula Nanga Ngungun dan menyukat Tanah Hak Adat Bumiputera (NCR) kepada penduduk setempat agar diberikan hak pemilikan tanah.

Turut hadir Menteri Muda Menteri Muda Elektrik Luar Bandar Datuk Liwan Lagang, Setiausaha Kerajaan Negeri Datuk Amar Jaul Samion dan Ahli Dewan Undangan Negeri (ADUN) Ngemah Alexander Vincent.

Oleh Nurzilla Mohamad

See author's posts


PPDK di zon hijau dibenarkan beroperasi mulai 25 Ogos

KUCHING: Pengoperasian Pusat Pemulihan Dalam Komuniti (PPDK) di bahagian Kuching, Samarahan dan Serian ditangguhkan sementara waktu sehingga zon ini bertukar kepada Zon Hijau, kata Dato Sri Fatimah Abdullah.

Menteri Kesejahteraan, Kesejahteraan Komuniti, Wanita itu mengumumkan hanya PPDK di zon Hijau sahaja dibenarkan beroperasi mulai 25 Ogos.

Menyentuh perkara penting semasa operasi PPDK, Fatimah mengehadkan individu termasuk jawatankuasa, penyelia dan petugas yang bergejala seperti demam (suhu badan melebihi 37.5°C), selesema, batuk, sakit tekak, dan kesukaran bernafas tidak dibenarkan masuk ke dalam PPDK kelak.

Turut ditekankan Fatimah PPDK digalakkan untuk mendaftar aplikasi MySejahtera (http://mysejahtera.malaysia.gov.my/checkin) bagi mendapatkan kod QR MySejahtera Check-In dan mempamerkan kod QR tersebut di pintu masuk PPDK.

“Setiap individu yang masuk ke premis PPDK digalakkan menggunakan aplikasi MySejahtera bagi tujuan merekod kehadiran setiap hari,

“Mereka perlu memuat turun aplikasi MySejahtera, mengimbas kod QR MySejahtera Check-In yang dipamerkan di pintu masuk, sebelum masuk ke premis,” katanya pada sidang media mengenai garis panduan pencengahan dan kawalan jangkitan Covid-19 di Pusat Pemulihan dalam Komuniti (PPDK) Sarawak di Wisma Kebajikan di sini semalam.

Selain itu, Fatimah meminta saringan gejala kepada penyelia, petugas dan pelatih PPDK hendaklah dilakukan di pintu masuk utama setiap hari sebelum masuk ke premis gunakan “termometer tanpa kontak” seperti alat pengimbas suhu digital dan termometer infrared.

“Pelawat adalah tidak dibenarkan semasa operasi sehingga keadaan pulih sepenuhnya melainkan atas sebab kecemasan,” tegasnya sambil meminta bilangan pelatih dan penyelia atau petugas yang tidak sihat dicatatkan setiap hari untuk memantau status kesihatan pelatih dan penyelia dan petugas di PPDK.

Sekiranya didapati bilangan kes meningkat atau lebih daripada biasa, Fatimah mahu PPDK membuat laporan kepada Pejabat Kesihatan Daerah untuk penyiasatan.

Mengulas mengenai SOP untuk PPDK, Fatimah menambah jumlah maksimum pelatih yang akan dibenarkan untuk mengambil bahagian dalam aktiviti adalah 179 orang, bergantung pada ukuran ruang.

“Bilangan minimum pelatih yang dapat mengikuti aktiviti adalah 10 orang,” jelasnya.

See author's posts


Penjarakan sosial jemaah solat Jumaat dikekalkan

KUALA LUMPUR: Penjarakan sosial di antara jemaah dalam solat Jumaat akan dikekalkan buat masa ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata, perkara itu dilaksanakan dengan mengambil kira pandangan Majlis Keselamatan Negara (MKN) dan Kementerian Kesihatan berikutan penularan wabak Covid-19.

“Untuk menjustifikasikan hal ini kami telah merujuk ulama-ulama sedunia temasuk Syaikhul Al-Azhar dan Mufti Mesir serta ulama-ulama di Arab Saudi,” katanya pada sesi soal jawab persidangan Dewan Rakyat di sini semalam.

Beliau berkata demikian bagi menjawab soalan Khalid Abd Samad (PH-Shah Alam) yang membangkitkan mengenai Prosedur Operasi Standard (SOP) had jumlah jemaah solat Jumaat.

Zulkifli berkata, sepanjang tempoh Perintah Kawalan Pergerakan (PKP), Jawatankuasa Muzakarah Khas Majlis Kebangsaan bagi Hal Ehwal Agama Islam (MKI) telah bermesyuarat tujuh kali bagi membincangkan isu-isu berkaitan pelaksanaan ibadah agama Islam.

Beliau berkata, ia sesuatu yang tidak pernah berlaku dalam sejarah negara apabila jawatankuasa berkenaan duduk bermesyuarat dengan sebegitu banyak dalam tempoh yang singkat.

Zulkifli berkata, hasil mesyuarat-mesyuarat itu, antaranya Prosedur Operasi Standard (SOP) yang dikeluarkan pihaknya dengan kerjasama MKN dan Kementerian Kesihatan.

Perkara itu antara lain meliputi mengenai kaedah pelaksanaan ibadah dalam bulan Ramadan; kedudukan saf solat; pelaksanaan ibadah korban; solat sunat Aidilfitri; solat musafir; perkahwinan orang Islam secara  dalam talian; selain panduan hukum ujian saringan dan prosedur rawatan pesakit Covid-19 dalam bulan Ramadan.

“Mengambil kira keperluan umat Islam untuk memahami wabak Covid-19 dengan lebih mendalam dari sudut agama, saya sendiri telah mengambil inisiatif mengarang dua buah buku iaitu ‘Inilah Doaku’ dan ‘Soal Jawab Fiqh Covid-19’.

Kedua-dua buku ini boleh didapatkan secara percuma di Jabatan Perdana Menteri (Hal Ehwal Agama) dan juga dilaporkan lebih 50,000 pengunjung laman sesawang telah memuat turun buku-buku ini tidak termasuk yang disebarkan melalui medium-medium lain seperti WhatsApp dan Telegram Messenger,” katanya.

Beliau berkata demikian ketika menjawab soalan Wan Hassan Mohd Ramli (PAS-Dungun) yang mahu tahu usaha-usaha yang dibuat oleh Jabatan Perdana Menteri (Hal Ehwal Agama) dalam menyelesaikan isu-isu agama berkaitan pelaksanaan ibadah yang timbul sepanjang penularan wabak Covid-19. – Bernama

See author's posts


UMNO tidak dibenarkan masuk ke Sarawak

KUCHING: Sarawak tidak membenarkan UMNO masuk ke negeri ini sejak zaman Tun Pehin Sri Abdul Taib Mahmud sebagai Ketua Menteri pada 1980-an dan sebab itu Ketua Menteri sekarang, Datuk Patinggi Abang Johari berbuat demikian adalah juga sama.

Menurut Timbalan Ketua Menteri, Tan Sri Dr James Masing Abang Johari melakukan perkara yang betul untuk tidak membenarkan UMNO yang dianggap sebagai pelampau memasuki Sarawak.

Beliau berkata UMNO tidak memahami Sarawak dan sesetengah pemimpinnya faham dan tidak cuba untuk masuk ke sini.

Masing percaya UMNO di bawah pimpinan Datuk Seri Ahmad Zahid Mahidi tidak akan cuba melebarkan sayapnya ke Sarawak.

“Sebiji atau dua biji epal yang rosak di dalam bakul bukan bermaksud semua epal di dalamnya adalah rosak.

“Kita tidak harus berfikir satu organisasi adalah tidak betul. Cuma kerana terdapat seorang dua yang tidak betul. Jika kita berfikir demikian, kita tidak akan dapat mentadbir negara ini,” tambah Masing.

See author's posts


Enam penduduk ditahan curi kelapa sawit

SRI AMAN: Enam penduduk daripada sebuah rumah panjang di Undop Sri Aman telah ditangkap kerana mencuri menuai buah kelapa sawit di Ladang Kelapa Sawit Lembaga Penyatuan dan Pemulihan Tanah Sarawak (SALCRA) San Ugol Sri Aman pada Ahad lalu.

Menurut kenyataan SALCRA, tangkapan tersebut berjaya dilakukan oleh pasukan Polis Diraja Malaysia (PDRM) Cawangan Jabatan Siasatan Jenayah (JSJ) Ibu Pejabat Polis Daerah (IPD) Sri Aman serta dibantu oleh anggota polis bantuan SALCRA.

“Pihak polis telah membuat serbuan selepas menerima maklumat daripada penduduk rumah panjang yang juga peserta SALCRA.

“Turut dirampas sebuah kenderaan pacuan empat roda, beberapa tandan buah kelapa sawit dan peralatan untuk menuai kelapa sawit,” kata SACLRA dalam kenyataan, semalam.

Tambah kenyataan itu, dengan harga minyak mentah kelapa sawit semakin meningkat pada masa kini, kecurian buah kelapa sawit dijangka akan lebih kerap berlaku.

See author's posts


Bom air strategi padam kebakaran hutan di Sarawak – Khirudin

KUCHING: Jabatan Bomba dan Penyelamat Malaysia (JBPM) Sarawak akan menggunakan kaedah pengeboman air dengan helikopter bagi memadamkan kebakaran hutan di negeri itu ketika cuaca panas.

Pengarah JBPM Sarawak, Datuk Khirudin Drahman @ Hussaini berkata, sebuah helikopter Mi-17 milik jabatan itu yang berpangkalan di Bandar Raya Miri sudah bersedia melakukan pengeboman air terbabit.

“Sekarang arahan (Timbalan Premier Sarawak dan Pengerusi Jawatankuasa Pengurusan Bencana Sarawak), Datuk Amar Douglas Uggah, kesan sahaja (kebakaran hutan) terus buat tindakan (pemadaman),” katanya.

Bercakap pada sidang media selepas Program Kesedaran Kebakaran Bank Simpanan Nasional (BSN) di sini semalam, beliau berkata, helikopter ini telah melakukan beberapa siri simulasi dan semua aset lain JBPM juga sudah siap siaga berikutan cuaca panas ketika ini.

Tambahnya JBPM Sarawak turut dibantu Lembaga Sumber Asli dan Alam Sekitar Sarawak (NREB) dan syarikat swasta, Naim Group untuk memantau insiden kebakaran hutan menggunakan dron terma.

– Bernama

See author's posts


PRN: PM ambil maklum kebimbangan rakyat

PUTRAJAYA: Perdana Menteri Datuk Seri Ismail Sabri Yaakob berkata, beliau mengambil maklum kebimbangan rakyat berhubung risiko penularan Covid-19 sekiranya Pilihan Raya Negeri (PRN) Melaka diadakan.

Semasa ditemui media selepas melancarkan Bulan Kesiapsiagaan Nasional (BKN) 2021 di sini semalam, Ismail Sabri berkata ekoran perkembangan politik di Melaka, media sosialnya telah dihujani dengan pelbagai pandangan daripada orang ramai yang bimbang akan berlaku peningkatan kes seperti yang berlaku pada PRN Sabah lepas.

“Di Sabah dahulu kes telah rendah tetapi apabila diadakan PRN, akhirnya kes meningkat semula dan ini perkara yang ramai bimbang.

“Jika (PRN Melaka) diadakan, saya percaya SPR (Suruhanjaya Pilihan Raya) akan adakan SOP (prosedur operasi standard) ketat untuk pastikan kawalan dapat dibuat,” katanya mengulas situasi di Melaka serta meminta menunggu keputusan Yang Dipertua Negeri Melaka Tun Mohd Ali Rustam.

Isnin lalu, empat Ahli Dewan Undangan Negeri (ADUN) Melaka mengumumkan mereka hilang kepercayaan serta menarik sokongan terhadap kepimpinan Ketua Menteri Datuk Seri Sulaiman Md Ali.

Perkembangan tersebut merisikokan kerajaan Melaka pimpinan Barisan Nasional (BN) sekarang tumbang.

Empat ADUN itu ialah bekas Ketua Menteri Melaka Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas)

Dewan Undangan Negeri (DUN) Melaka mempunyai 28 kerusi dengan 14 kerusi dipegang BN, Bersatu (dua), DAP (tujuh), PKR (dua), Amanah (dua) dan Bebas (satu).

Sementara itu, Ismail Sabri yang juga Naib Presiden UMNO berkata beliau menyerahkan kepada Presiden UMNO Datuk Seri Ahmad Zahid Hamidi untuk mencari penyelesaian berhubung isu di Melaka itu kerana ia turut melibatkan isu parti. – Bernama

See author's posts


Kemiskinan dorong ribuan lari ke Thailand

KANCHANABURI: Menjejaki hutan tebal dan kawasan pergunungan pada waktu malam untuk mengelak ditangkap, sepasang suami isteri dari Myanmar mengharungi perjalanan yang melelahkan ke Thailand bagi mencari pekerjaan ekoran negara mereka dilanda rampasan kuasa.

Myo Chit dan isterinya adalah antara ribuan pendatang yang melakukan penyeberangan dalam beberapa bulan kebelakangan ini, didorong oleh krisis ekonomi yang dilanda pandemik dan kegawatan yang dicetuskan oleh penggulingan kerajaan awam Aung San Suu Kyi oleh junta.

Perjalanan dua hari mereka dari Wilayah Tanintharyi pantai Myanmar membawa mereka melalui ladang jagung, ladang getah dan hutan tebal sebelum mereka sampai ke sempadan berliang (lubang) yang mana mereka menyeberang ke wilayah Kanchanaburi di Thailand dengan bantuan penyeludup.

Di sana mereka berisiko ditangkap dan diproses segera untuk dihantar pulang oleh polis Thailand.

Pasangan itu kemudiannya pergi ke Wilayah Samut Sakhon dekat Bangkok yang mana ramai pendatang Myanmar mencari pekerjaan berdasarkan sejarah.

Tetapi, bagi pendatang tanpa izin di Thailand, kehidupan di bawah radar adalah suram.

Ramai menghabiskan malam mereka di perumahan yang sesak atau di rumah rakan dan saudara mara dan setiap hari cuba mengelak daripada pihak berkuasa.

“Tetapi, kami tidak boleh tinggal (di bandar kami)… kami terpaksa memikirkan masa depan anak-anak kami,” kata Myo Chit yang berusia 45 tahun yang menggunakan nama samaran kerana takut dikesan pihak berkuasa Thailand.

Dia akhirnya mendapat pekerjaan di kilang pewarna pakaian dengan memperoleh AS$10 sehari.

Dengan seorang kanak-kanak berusia enam tahun dan seorang bayi ditinggalkan dalam jagaan mertuanya di Myanmar, Myo Chit berkata, perpisahan itu sukar tetapi perlu dilakukan.

“Kami tidak dapat tinggal di sana kerana harga yang tinggi… kami terpaksa meninggalkan kampung kami. Kami datang ke sini hanya untuk mencari wang,” ujarnya.

Permintaan untuk pekerja Myanmar adalah tinggi di Thailand berikutan mereka tidak mempunyai pilihan selain menerima gaji yang lebih rendah.

Menurut Kementerian Buruh, terdapat kekurangan sehingga 200,000 pekerja di Thailand.

Tetapi, tiada toleransi di Bangkok untuk penghijrahan haram dan mereka yang ditangkap melakukan percubaan itu dihantar untuk pemprosesan undang-undang diikuti dengan penghantaran pulang.

Di sebalik halangan, dua penyeludup yang beroperasi berhampiran lintasan sempadan Tiga Pagoda Wilayah Kanchanaburi memberitahu perniagaan adalah baik.

Harga untuk membuat persimpangan antara 13,000 hingga 25,000 baht Thailand (AS$380 hingga AS$750) dan mendorong ribuan pendatang rela membayar untuk secara haram.

“Ada yang ditangkap, tetapi lebih ramai lagi yang tidak,” kata seorang penyeludup dengan syarat tidak mahu namanya disiarkan. -AFP

See author's posts


60 ditangkap terlibat rasuah

TEBEDU: Sebanyak 60 tangkapan yang membabitkan 49 kes rasuah dicatatkan di Sarawak sepanjang tahun ini, setakat 14 Oktober yang lalu.

Pengarah Suruhanjaya Pencegahan Rasuah Malaysia (SPRM) Sarawak Mohd Zaki Hassan berkata seramai 28 orang penjawat awam, tiga pekerja swasta, 28 orang warga tempatan (orang awam) dan seorang warga asing ditangkap atas kesalahan rasuah.

“30 kes iaitu 50 peratus daripada jumlah tersebut didakwa di mahkamah yang melibatkan 18 orang awam, tujuh penjawat awam dan lima pekerja swasta,” katanya pada sidang media selepas merasmikan program ‘Sempadan Kita, Maruah Kita’, di sini semalam

Menurutnya, 19 daripada kes tersebut disiasat di bawah Seksyen 17 (b) Akta SPRM 2009 atas kesalahan memberi rasuah kepada pegawai, manakala 12 kes disiasat di bawah Seksyen 17 (a) atas kesalahan menerima rasuah.

Jelas beliau, sebanyak 11 kes yang melibatkan pegawai badan awam yang menggunakan pejabat atau jawatannya untuk sebarang kepuasan disiasat di bawah Seksyen 23.

“Selain itu, sebanyak enam kes disiasat di bawah Seksyen 18 berkaitan dengan pengeluaran resit, akaun atau dokumen yang mengandungi pernyataan yang tidak benar atau salah atau rosak dengan niat untuk menyesatkan prinsipal.

“Satu lagi kes disiasat di bawah Seksyen 16 (a) (A) yang melibatkan kesalahan menerima kepuasan oleh mana-mana orang,” tambahnya lagi.

Dalam hal berkaitan, beliau turut menasihati penjawat awam dan agensi penguatkuasaan untuk segera memaklumkan kepada SPRM atau pihak polis sekiranya menerima tawaran rasuah agar tindakan selanjutnya dapat diambil.

“Amalan jenayah seperti ini boleh menimbulkan pelbagai masalah seperti pembaziran wang, mencemar kredabiliti, serta boleh merosakkan nama baik dan maruah kita.

“Justeru,  saya menggesa agar semua pihak di setiap lapisan masyarakat memupuk amalan ‘Sik Mok Rasuah’ (Katakan Tidak kepada Rasuah) bagi mencegah amalan ini daripada berleluasa,” tegasnya lagi.

Terdahulu, Program ‘Sempadan Kita, Maruah Kita’ anjuran oleh SPRM Sarawak dengan kerjasama Jabatan Imigresen Malaysia Sarawak yang diadakan di Imigresen, Kastam, Kuarantin dan Keselamatan (ICQS) Tebedu.

Turut hadir, Pengarah Imigresen Sarawak Datu Ken Leben, Pengarah Kastam Sarawak Herman Shah Abdullah dan Timbalan Pengarah SPRM Sarawak, Chang Ching.

Oleh Akmal Adib Yusup

See author's posts


SUFC III jalani latihan khas

BARISAN pemain muda skuad Sarawak United FC III (SUFC III) yang beraksi dalam kancah Piala Belia 2021 tetap meneruskan latihan kecergasan di tempat penginapan pemain di Miri bagi mematuhi Perintah Kawalan Pergerakan Bersyarat (PKPB).

Pengurus pasukan Nazri Ahmad Lai memberitahu, pasukan itu menyediakan jadual latihan khas kepada pemain dan latihan fizikal itu perlu dilakukan setiap pemain untuk memastikan tahap kecergasan mereka tidak terjejas susulan tiada latihan di padang dilakukan pada masa ini.

KATANYA jadual latihan itu yang memberi fokus kepada kecergasan fizikal perlu dilakukan setiap pemain bukan sahaja sentiasa cergas tetapi penting untuk menentukan berat badan mereka kekal baik.

“Sebagai pemain profesional, setiap pemain diwajibkan melakukan latihan itu untuk satu tempoh tertentu setiap hari, supaya tahap kecergasan mereka kekal baik.

“Ketua jurulatih (Pengiran Bala) akan terus memantau setiap pemain dan sebagai pemain profesional, mereka arif tentang keperluan berada dalam tahap kecergasan terbaik serta keadaan berat badan yang stabil.

“Saya fikir semua pasukan melakukan perkara yang sama kerana ia amat penting untuk pasukan bersedia meneruskan cabaran dalam Piala Belia 2021, sebaik ia kembali diteruskan nanti,” katanya kepada Utusan Sarawak semalam.

Nazri menjelaskan tiada pilihan pasukan bimbingannya untuk kembali bergantung kepada cara latihan yang pernah diamalkan oleh mana-mana pasukan sepanjang Perintah Kawalan Pergerakan (PKP) pada tahun lalu.

Namun, ada sedikit kelegaan dalam kalangan kem skuad SUFC III yang dibarisi seramai 29 orang pemain itu, kerana pemain boleh keluar berjoging dan melakukan senaman di sekitar penginapan mereka dan itu penting buat pemain dalam mengekalkan tahap kecergasan mereka.

“Pemain kena disiplin serta jujur dalam soal ini dan kena patuh terhadap program yang jurulatih telah rangka dan seperti semua pihak dan menuntut kerjasama semua pengurusan dan pemain itu mampu berjalan dengan lancar seperti yang dirancang,” ujarnya.

Jelas Nazri, pihaknya telah menghantar surat permohonan kepada Perbadanan Sukan Sarawak (SSC) dan juga Jawatankuasa Pengurusan Bencana Negeri Sarawak (JPBNS) bagi tujuan mengadakan latihan skuad SUFC III.

“Kita telah menghantar surat permohonan kepada SSC dan JPBNS untuk meminta kebenaran bagi menjalani latihan berpasukan SUFC III, dan kita sedang menunggu jawapan lisan atau bersurat daripada mereka.

“Seperti sedia maklum, kempen Piala Belia 2021 akan disingkap tirainya pada 2 Jun ini, jadi pasukan kita memerlukan latihan berpasukan untuk tujuan itu kerana pada 2 Jun nanti pasukan kita akan menentang skuad Kuching City FC di Kuching,” tegasnya.

SUFC III diundi dalam Kumpulan C (Tengah) membabitkan Terengganu FC IV, Sabah FC IV, PJ City FC, Kuching City FC dan Selangor FC.

Oleh ADI SAFARMAN

See author's posts


TNB agih zakat RM4.32 juta

KUALA LUMPUR: Tenaga Nasional Bhd (TNB) mengagihkan wang zakat berjumlah RM4.325 juta kepada 21,000 orang fakir miskin, warga emas, orang kurang upaya (OKU), anak yatim serta golongan B40 yang terkesan susulan Perintah Kawalan Pergerakan (PKP).

TNB berkata, bantuan zakat itu diagihkan secara terus oleh warganya secara berperingkat sejak awal Ramadan, dengan sasaran penerima ialah mereka yang tinggal di kawasan berhampiran lokasi operasi TNB di seluruh Semenanjung serta Sabah.

“Inisiatif ini melibatkan warga kerja kami turun padang ke segenap pelusuk negeri, menziarahi dan menyantuni golongan yang kurang bernasib baik,” kata Ketua Pegawai Korporat TNB, Datuk Wira Roslan Ab Rahman dalam kenyataan semalam.

Beliau berkata, menerusi penglibatan warga kerja TNB ini, keseluruhan jumlah wang zakat itu telah diagihkan dan pihaknya berharap amalan ini dapat mengukuhkan rasa sentiasa bersyukur, prihatin dan berkongsi rezeki bersama masyarakat.

“Semoga usaha murni kami memperoleh keberkatan di bulan yang mulia ini. Kami juga berharap, sedikit sebanyak ia dapat memberi kegembiraan kepada mereka yang dihimpit kesukaran, lebih-lebih lagi menjelang Aidilfitri,” katanya.

TNB berkata, bantuan zakat yang diagihkan adalah dalam bentuk wang saku dan barang keperluan harian yang amat diperlukan memandangkan kebanyakan penerima hilang punca pendapatan apabila terpaksa mematuhi perintah PKP untuk mengelakkan penularan wabak Covid-19.

Selain menyantuni kalangan beragama Islam yang terjejas, sebahagian penerima manfaat wakalah turut melibatkan masyarakat bukan Islam yang layak, menurut TNB. – Bernama

See author's posts


Banjir di Subis mulai surut

BEKENU : Paras air di jalan utama ke Rumah Akit Anggat, Suai Niah di Daerah Subis mulai surut dengan keadaan cuaca cerah semalam.

Bagaimanapun menurut laporan bencana banjir Bahagian Miri laluan utama ke kawasan terbabait masih tidak dapat dilalui oleh kenderaan ringan.

Rumah panjang terbabit yang mempunyai 45 pintu didiami 250 penduduk mula dilanda banjir sejak Khamis lepas dengan air mencapai kedalaman lebih 0.5 meter.

Namum begitu, situasi itu tidak memerlukan penduduk di rumah panjang terbabit dipindahkan.

Ketua Jabatan Bomba dan Penyelamat Malaysia (JBPM) Zon 6 Miri, PgKB 1 Law Poh Kiong semalam memberi kesimpulan bahawa kawasan di hulu (Baram) semakin baik dan paras air mulu surut.

Bagaimanapun katanya kawasan hilir pula paras air dalam tren peningkatan paras dengan beberapa  tempat paras air menahan kerana air dari ulu mulai membajiri kawasan hilir mengakibatkan kawasan rendah mulai dinaiki air.

Kata Law, Keseluruhan kawasan di Bahagian Miri masih terkawal dengan kawasan yang terputus perhubungan dalam tempoh tiga hari, Jabatan Kebajikan Masyarakat (JKM) mulai menghantar bekalan makanan ke kawasan berkenaaan, katanya.

See author's posts


Maksimum empat orang dibenar

KUALA LUMPUR: Kerajaan memutuskan
untuk membenarkan kenderaan persendirian membawa empat penumpang dengan
syarat mestilah dari rumah dan keluarga yang sama, susulan
pelaksanaan Perintah Kawalan Pergerakan Bersyarat (PKPB) mulai hari ini.

Menteri Kanan (Kluster Keselamatan)
Datuk Seri Ismail Sabri Yaakob berkata kebenaran itu diberikan berikutan
isu jarak sosial tidak timbul dalam kalangan keluarga dan mereka yang
tinggal serumah.

“Kerajaan memutuskan membenarkan
untuk kenderaan persendirian maksimum empat orang tetapi mesti daripada
keluarga yang sama dan rumah yang sama.

“Namun saya percaya ada yang cuba
membawa kawan dan jika didapati ingkar, prosedur operasi standard mesti
dipatuhi, sesiapa yang melanggarnya akan dikenakan tindakan,” katanya dalam
sidang media harian mengenai Perintah Kawalan Pergerakan (PKP) di sini, semalam.

Dalam pada
itu, mengenai operasi perkhidmatan pengangkutan awam yang akan
kembali beroperasi semalam, Ismail Sabri berkata semua pengguna dan
pengendali perkhidmatan pengangkutan awam perlu mematuhi garis panduan yang
telah ditetapkan oleh kerajaan.

Tegasnya,
ini penting bagi memudahkan perjalanan orang ramai ke tempat kerja sewaktu
PKPB dilaksanakan.

“Ini
termasuk penjarakan sosial dan kebersihan diri perlu dipatuhi. Bagi
pengangkutan awam, jumlah penumpang dihadkan separuh daripada keseluruhan
kapasiti sebenar,” katanya.

Menurutnya,
berikutan itu anggota penguat kuasa akan ditugaskan untuk membantu memantau
pematuhan garis panduan itu dalam usaha kerajaan memutuskan penularan rantaian
COVID-19 demi keselamatan masyarakat.

 Ismail
Sabri juga mengingatkan pihak yang telah membuat keputusan untuk beroperasi
esok susulan pelaksanaan PKPB, perlu mematuhi setiap prosedur operasi
standard (SOP) yang telah ditetapkan oleh kerajaan.

“Kerajaan
mengambil maklum mengenai kebimbangan orang ramai terhadap pembukaan semula
sektor perniagaan dan industri apabila berlakunya pergerakan secara
besar-besaran.

“Malah,
ramai turut melahirkan kerisauan kemungkinan PKPB ini boleh menyebabkan
penularan semula jangkitan COVID-19,” katanya.

Justeru,
katanya rakyat disaran terus mengamalkan kawalan kendiri untuk memastikan
dapat menghindarkan diri daripada wabak itu dan memutus rantaian jangkitan
COVID-19

Ismail Sabri berkata rakyat juga diseru supaya memainkan peranan dan tanggungjawab bagi memastikan keselamatan diri, keluarga dan komuniti, serta mengelakkan berada di tempat awam jika tiada keperluan.- Bernama

See author's posts


Pesakit meningkat, penggunaan katil ICU cecah 97 peratus

PUTRAJAYA: Bilangan pesakit Covid-19 kategori 4 dan 5 yang diperoleh daripada Pusat Kesiapsiagaan dan Tindak Cepat Krisis Kebangsaan (CPRC) perkhidmatan hospital di seluruh negara menunjukkan trend peningkatan bermula April lepas iaitu 6,751 kes kepada 30,287 kes pada Mei.

Menteri Kesihatan Datuk Seri Dr. Adham Baba berkata, peningkatan kes bagi kedua-dua kategori tersebut dijangka meningkat bulan ini memandangkan setakat kelmarin, terdapat 22,857 kes direkodkan di seluruh negara.

Pesakit kategori 4 adalah mereka yang memerlukan oksigen manakala kategori 5 adalah pesakit yang memerlukan bantuan pernafasan.

Berikutan situasi melibatkan kategori 4 dan 5 itu, Dr. Adham pada sidang media mengenai perkembangan Program Imunisasi Covid-19 Kebangsaan di sini semalam bersama Menteri Penyelaras program itu Khairy Jamaluddin berkata, kapasiti penggunaan katil di unit rawatan rapi (ICU) kini mencapai 97 peratus.

Menurutnya, ketika ini terdapat 1,767 katil ICU di seluruh negara termasuk di hospital kerajaan dan hospital Angkatan Tentera Malaysia (ATM) dan jumlah pesakit yang sedang menjalani rawatan rapi adalah 1,161 orang manakala 452 pesakit memerlukan bantuan pernafasan.

Dalam perkembangan lain, Dr. Adham berkata, kerajaan menetapkan klinik dan pusat perubatan swasta untuk menyediakan bil terperinci bagi penjualan perkhidmatan ujian Covid-19 di premis mereka, sekiranya kos dikenakan melebihi harga siling setiap jenis ujian seperti ditetapkan Kementerian Kesihatan (KKM).

Kerajaan sebelum ini menetapkan harga siling bagi ujian saringan Tindak Balas Berantai Polimerase (RT-PCR) berharga RM150, rapid molecular yang membolehkan ujian diperoleh dengan pantas pada harga RM270, Kit Ujian Pantas (RTK) Antigen pada harga RM60 dan ujian pantas mengesan antibodi pada kadar RM50 di Semenanjung.

Di Sabah dan Sarawak pula, harga siling RT-PCR ditetapkan sebanyak RM200, RM350 bagi ujian rapid molecular, RM80 bagi RTK Antigen dan RM70 bagi ujian pantas antibodi.

Dr. Adham berkata, orang ramai boleh membuat aduan kepada CPRC dan Cawangan Kawalan Amalan Perubatan Swasta (CKAPS) sekiranya klinik atau pusat perubatan swasta mengenakan harga tidak berpatutan untuk ujian saringan Covid-19.

“Kita buka ruang untuk orang ramai buat aduan jika dikenakan caj dengan harga tidak berpatutan,” katanya.

— Bernama

See author's posts


Bantuan RM3,000 one-off untuk peniaga

KUCHING: Kerajaan Sarawak semalam mengumumkan Bantuan Khas Sarawakku Sayang (BKSS) 7.0 Plus bernilai RM78.5 juta untuk perusahaan kecil dan sederhana (PKS) dan perusahaan mikro di Sarawak di tengah wabak Covid-19.

Ketua Menteri Datuk Patinggi Abang Johari Tun Openg berkata, bantuan kewangan khas sekali ini berjumlah RM10,000 untuk perusahaan kecil dan sederhana yang aktif di Sarawak yang berdaftar dengan pertubuhan keselamatan sosial (PERKESO) dilanjutkan dari 31 Disember 2020 hingga 31 Mac 2021.

“Bantuan kewangan ini diharapkan dapat memberi manfaat kepada 470 entiti perniagaan aktif, yang akan menelan belanja Perbelanjaan langsung Kerajaan Sarawak berjumlah RM4.7 juta.

“Kerajaan Sarawak juga akan memberikan bantuan kewangan khas sekali beri sebanyak RM3,000 untuk perusahaan mikro di Sarawak yang berdaftar dengan PERKESO pada 31 Mac 2021,” katanya, pada Majlis Simbolik Penyerahan Bantuan Khas Sarawakku Sayang (BKSS) 7.0, semalam.

Abang Johari berkata, mereka juga diminta untuk memberikan dokumen sokongan yang berkaitan melalui Portal Dalam Talian Sarawak dan portal berkenaan akan tersedia pada akhir Oktober ini.

“Bantuan kewangan ini akan dibayar pada bulan Disember 2021 dan diharapkan dapat memberi manfaat kepada kira-kira 24,600 perusahaan mikro yang akan menelan belanja langsung Kerajaan sebanyak RM73.8 juta.

“Langkah-langkah ini dijangka akan membelanjakan perbelanjaan langsung Kerajaan Sarawak berjumlah RM78.5 juta. Saya berharap langkah-langkah ini dapat meringankan beban kewangan kepada komuniti perniagaan kami dan membolehkan mereka bergerak maju dalam fasa pemulihan wabak Covid-19,” katanya.

Mengulas lanjut, beliau menyatakan bahawa sebelum ini beliau mengumumkan Bantuan Kewangan Satu Kali Khas sebanyak RM10,000 untuk perniagaan aktif di Sarawak yang berdaftar dengan PERKESO pada 4 Ogos 2021.

“Ini adalah usaha Kerajaan Sarawak untuk membantu komuniti perniagaan, terutamanya perusahaan kecil dan sederhana, yang terjejas teruk oleh disebabkan oleh wabak Covid-19.

“Perusahaan kecil dan sederhana yang layak mesti aktif Perusahaan Kecil dan Sederhana yang berdaftar dengan PERKESO pada 31 Disember 2020. Kerajaan mengakui bahawa walaupun syarikat tidak diminta untuk memohon, demi tadbir urus dan integriti yang baik, beberapa maklumat perlu disahkan oleh syarikat sebelum pembayaran dapat dikeluarkan.

“Sebagai contoh, untuk membuktikan bahawa perniagaan tersebut adalah syarikat milik orang Sarawak, mereka dikehendaki memberikan dokumen sokongan yang relevan sebagai bukti,” katanya.

Jelasnya lagi, butiran bank diperlukan untuk memastikan bahawa bantuan dapat dikeluarkan ke akaun bank syarikat yang ditentukan.

“Terdapat hampir 30 peratus PKS yang layak tanpa butiran bank dan beberapa penerima telah memaklumkan bahawa mereka tidak mahu mendepositkan bantuan kewangan ini ke akaun bank berdaftar mereka dengan PERKESO.

“Proses ini memerlukan masa dan oleh itu terdapat kelewatan dalam pembayaran bahagian pertama pembayaran yang dijadualkan pada bulan September 2021.

Katanya lagi, setakat ini, hanya 25 peratus PKS yang layak telah menghantar dokumen mereka melalui Portal Dalam Talian Sarawak.

“Oleh yang demikian, saya dengan tulus mendesak syarikat untuk memberikan dokumen yang diperlukan untuk memudahkan pembayaran tanpa berlengah lagi,” tegasnya.

Turut hadir ialah Setiausaha kewangan Negeri Dato Sri Dr. Wan Lizozman Wan Omar, Setiausaha Kerajaan Negeri Datuk Amar Jaul Samion, Pengarah Unit Perancang Ekonomi (EPU) Negeri Datu Dr. Muhammad Abdullah Zaidel, Menteri Kerajaan Tempatan dan Perumahan Dato Sri Prof. Dr. Sim Kui Hian dan Menteri Muda Pembangunan Usahawan dan Perusahaan Kecil & Sederhana Sarawak Datuk Mohd. Naroden Majais.

Oleh JEAKQLEYN YACHO

See author's posts


Polis laksana operasi banteras mat rempit

KUALA LUMPUR: Polis akan melaksanakan operasi membanteras kegiatan samseng jalanan atau ‘mat rempit’ di beberapa lokasi yang telah dikenal pasti di ibu negara terutama pada ambang merdeka Ahad ini.

Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya berkata, antara lokasi utama kegiatan ‘mat rempit’ adalah di Lebuhraya Duta-Ulu Kelang (DUKE) dan Lebuhraya Bertingkat Ampang-Kuala Lumpur (AKLEH).

“Walaupun pihak polis sentiasa pantau lebuh raya DUKE dan AKLEH tetapi masih ada yang berani berlumba di kawasan itu.

“Operasi ini akan dilaksanakan secara bersepadu dengan Jabatan Pengangkutan Jalan (JPJ) dan Jabatan Alam Sekitar di semua daerah di pusat bandar.

“Mat rempit ini akan masuk ke pusat bandar bermula 12.00 tengah malam dan akan ke lokasi luar dari ibu negara untuk berlumba,” katanya kepada pemberita selepas melancarkan Kempen Keselamatan Jalan Raya sempena Bulan Kebangsaan bersama Duopharma di sini Jumaat lepas.

Sementara itu, beliau berkata 164 individu telah ditahan dalam tempoh Januari hingga Julai tahun ini kerana melakukan kesalahan di bawah Seksyen 42 Akta Pengangkutan Jalan 1987 iaitu memandu secara melulu dan membahayakan.

Zulkefly berkata, dalam tempoh sama juga, seramai 741 individu ditahan kerana memandu dalam keadaan mabuk di ibu negara.

“Saya nasihatkan kepada orang ramai agar tidak memandu sekiranya minum minuman keras…jangan risikokan keselamatan diri dan pengguna jalan raya yang lain,” katanya.- Bernama

See author's posts


Agong titah akan buat keputusan pelantikan PM dalam masa terdekat

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah akan membuat keputusan mengenai pelantikan Perdana Menteri ke-10 dalam masa terdekat.

Seri Paduka turut menyeru rakyat supaya menerima apa sahaja keputusan berkaitan pelantikan tersebut serta pembentukan kerajaan baharu kelak.

“Marilah bersama terima keputusan rakyat, terima keputusan wakil-wakil rakyat dan terima keputusan Yang di-Pertuan Agong. Sila rasional dan kita perlu teruskan, kita perlu bergerak ke hadapan untuk negara kita yang tercinta ini.

“Biar saya buat keputusan dalam masa terdekat,” titah Al-Sultan Abdullah ketika berkenan mencemar duli bertemu pemberita di hadapan Pintu 2, Istana Negara di sini hari ini.

Semalam, Istana Negara menerusi satu kenyataan memaklumkan Seri Paduka berkenan melanjutkan tempoh masa kepada parti politik dan gabungan parti politik untuk mengemukakan gabungan pasca-Pilihan Raya Umum ke-15 (PRU15) bagi pembentukan kerajaan baharu dan calon Perdana Menteri hingga 2 petang ini.

Mengenai perkembangan surat akuan bersumpah berhubung pemilihan parti untuk melantik Perdana Menteri ke-10 serta sama ada istiadat mengangkat sumpah jawatan itu berlangsung hari ini, Al-Sultan Abdullah bertitah: “Saya tak boleh nak kata (apa). Saya belum melihat apa-apa lagi.”

PRU15 Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk kerajaan Persekutuan. Majoriti mudah untuk membentuk kerajaan ialah 112 kerusi.

Keputusan PRU15 menyaksikan Pakatan Harapan memperoleh 82 kerusi; Perikatan Nasional 73 kerusi; Barisan Nasional (30); Gabungan Parti Sarawak (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

— BERNAMA

See author's posts


Kumpulan pertama  jemaah haji tiba di Jeddah

MAKKAH: Kumpulan pertama jemaah haji tahun ini yang akan mengerjakan ibadat haji di Makkah dalam suasana pandemik koronavirus (Covid-19) mula tiba di sini.

Sesetengahnya tiba melalui Lapangan Terbang Antarabangsa Raja Abdulaziz, Jeddah sejak kelmarin.

Menurut laporan AFP, jemaah haji itu tiba dari lima buah bandar iaitu Madinah, Riyadh, Abha, Tabuk dan Jazan.

Mereka yang terdiri daripada pemastautin asing dan rakyat tempatan Arab Saudi adalah antara yang dipilih oleh kerajaan negara tersebut untuk melaksanakan ibadat haji pada tahun ini.

Bagi memastikan keselamatan, jemaah haji berjalan kaki melalui laluan khas di lapangan terbang itu.

Mereka juga dikehendaki mematuhi semua prosedur dan langkah-langkah pencegahan pandemik Covid-19.

Menurut laporan AFP, selepas selesai menjalani prosedur perjalanan, jemaah haji itu kemudian bergerak ke tempat tinggal mereka masing-masing.

Sementara itu, AFP melaporkan, ketibaan mereka disambut oleh Penolong Setiausha Kementerian Haji dan Umrah, Dr Hussein Al-Sharif dan Pengarah Lapangan Terbang Antarabangsa Raja Abdulaziz di Jeddah, Issam Bin Fouad Noor.

Menurut portal berita Arab News pula, Arab Saudi sebelum ini memutuskan untuk mengehadkan bilangan jemaah haji tahun ini berikutan pandemik Covid-19.

Sebelum ini laporan media menyatakan kia-kira 1,000 umat Islam akan dipilih mengerjakan haji tahun ini.

Bagaimanapun, portal Gulf News melaporkan tidak lebih daripada 10,000 umat Islam yang akan mengerjakan ibadat tersebut.

Pada tahun lalu, kira-kira 2.5 juta umat Islam mengerjakan ibadat haji di Mekah. – AFP

See author's posts


Polis temukan 494kg ganja bernilai RM1.2 juta

TUMPAT: Polis merampas 494 kilogram (kg) ganja bernilai RM1.2 juta di dalam sebuah kenderaan utiliti sukan (SUV) di Kampung Lampor, Wakaf Bharu, di sini, pada 16 Julai.

Timbalan Ketua Polis Kelantan SAC Abdullah Muhammad Piah berkata, terdahulu anggotanya mengesan kenderaan itu dipandu dalam keadaan mencurigakan kira-kira 9.50 malam di Jalan Kampung Pasir Puteh, Chabang Empat, di sini, dan telah mengarahkan untuk berhenti namun pemandu bertindak melarikan diri.

“Anggota kami telah mengarahkan pemandu agar berhenti dengan menggunakan pembesar suara namun kenderaan itu terus memecut laju menyebabkan anggota terpaksa mengejarnya kira-kira 5km.

“Semasa mengejar, kenderaan suspek terbabas ke dalam tali air dan dia kemudian telah keluar dari kenderaan terbabit sebelum naik ke jalan dan menahan sebuah motosikal yang kebetulan lalu di lokasi serta terus membonceng,” katanya, pada sidang media di Ibu Pejabat Polis (IPD) Tumpat di sini, semalam.

Abdullah berkata, bagaimanapun penunggang motosikal berjaya diberkas manakala suspek melarikan diri menuju ke belukar berhampiran.

“Pemeriksaan dalam kenderaan itu menemukan 12 bungkusan plastik hitam yang mengandungi 494kg bungkusan kertas berisi ketulan mampat disyaki dadah jenis ganja. Setiap satu bungkusan kertas itu mengandungi 1kg ganja mampat dengan harga anggaran RM2,500,” katanya.

Abdullah berkata, polis percaya ganja yang dibawa masuk dari negara jiran melalui pangkalan haram itu untuk pasaran sekitar Lembah Klang dan jika terlepas, ia boleh digunakan untuk 988,000 penagih.

“Kami percaya suspek yang melarikan diri itu adalah ‘transporter’ dan usaha mengesannya sedang dilakukan, manakala penunggang motosikal yang diberkas sudah ditahan reman sejak semalam sehingga 23 Julai ini,” katanya.

“Kami juga sedang menyiasat sama ada penunggang motosikal yang berusia 25 tahun dan berasal dari Kampung Lambor itu ada kaitan atau tidak dengan kes dan setakat ini belum ada pengakuan.

“Hasil semakan yang dibuat, penunggang motosikal itu tiada rekod lampau dan ujian saringan juga negatif. Kes disiasat mengikut Seksyen 39B Akta Dadah Berbahaya (ADB) 1952,” katanya.

— Bernama

See author's posts


Hobi Daniel Anis sediakan Ikan Talapia Bakar Bersambal

Lazimnya menu Ikan Talapia Bakar Bersambal hanya boleh didapati di restoran-restoran halal di kawasan bandar atau ketika berlangsungnya aktiviti Bazar Ramadan bersempena dengan sambutan nulan Ramadan pada setiap tahun.

Keadaan ini memberi banyak kelebihan kepada penduduk di kawasan bandar yang mudah mendapatkan Ikan Talapia Bakar Bersambal pada setiap hari berbanding dengan penduduk rumah panjang yang mustahil dapat menikmati juadah lazat itu di kawasan mereka.

Bagaimanapun, bagi Daniel Anis, 47, menghasilkan menu ini ibarat hobi bagi beliau dan isteri, Annie Kerina,  37,  sejak Januari lepas.

Pesara tentera dan veteran komando itu  telah mengubahsuai dan mencipta resepi baharu berasaskan resepi lama sebelum meninggalkan alam tentera lebih lima tahun lepas.

“Resepi ikan ini kami hidangkan kepada jiran yang hadir. Apabila jiran mendapati ia sangat sedap dan enak, resepi Ikan Talapia Bakar Bersambal mula menjadi perhatian secara meluas di kawasan Merindun, Engkelili ini sehingga sekarang,” kata Daniel.

Kekuatan resepi Ikan Talapia Bakar Bersambal ini terletak pada sambalnya. Kata beliau sambal ini telah dihasilkan bersama isteri menerusi beberapa kali percubaan sebelum ramuan baharunya dimuktamadkan.

Sambal ini katanya akan disalut pada ikan talapia segar sebelum ia dihiasi dengan sayur-sayuran seperti tomato dan kacang bendi untuk menambah seri hiasan menu berkenaan.

“Ikan talapia yang sudah disalut dengan sambal dan dihiasi kacang bendi bersama tomato perlu dibalut dengan daun pisang dan dibalut pula dengan pembalut aluminium sebelum dipanggang atas bara api yang sederhana.

“Kelebihannya menu ini ialah ikan talapianya masih memiliki tekstur isi yang lembut serta cukup rasmi dan mungkin menjadi penyebab mengapa ramai jiran dan penduduk sekitar Merindun gemarkannya,” kata beliau.

Bagaimanapun Daniel dan isterinya masih menganggap masakan Ikan Talapia Bakar Bersambal ini sebagai hobi dan tidak menjadikannya sebagai perniagaan berskala besar memandangkan beliau memiliki pekerja utama di kawasan Merindun sekarang.

“Jika sibuk saya tidak akan memasak Ikan Talapia Bakar Bersambal ini. Namun jika mempunyai banyak masa saya akan memasak menu ini bersama dengan satay ayam, satay daging, burger, nasi bungkus dan beberapa resepi lauk lain.

“Sebahagiannya ada dijual namun ada juga untuk dimakan bersama ahli keluarga atau jiran sebelah rumah pada waktu lapang.

“Pentingnya sekali ialah hobi dapat digunakan untuk untuk mengisi masa lapang ketika berlangsung penguatkuasaan Perintah Kawalan Pergerakan Bersyarat (PKPB) pada masa kini,” kata Daniel.

Daniel telah bersara daripada perkhidmatan Angkatan Tentera Malaysia lebih lima tahun lepas dengan Kem Iskandar Rejimen 22 Komando di Mersing, Johor menjadi lokasi terakhir buat beliau berbakti kepada negara sebagai komando.

Beliau kini tinggal di Merindun, Engkilili bersama keluarga dan bekerja dengan sebuah syarikat di situ untuk mengisi waktu persaraannya pada masa sekarang.

Oleh VALENTINE NGUMBANG

See author's posts


Identiti dua mangsa maut dikenal pasti

MIRI :  Identiti dua mangsa yang maut dalam insiden kecemasan Kapal MV Dayang Topaz di kedudukan 7.7 batu nautika dari Kuala Baram di sini, Selasa lalu dikenal pasti.

Ketua Polis Daerah, Asisten Komisioner Lim Meng Seah berkata, kedua-dua mangsa terbabit dikenali sebagai Thomas Liang, 39, berasal dari Kanowit dan Aaron Michael Rayasgran, 35, dari Negeri Sembilan.

Katanya, identiti kedua-dua mangsa dikenal pasti selepas urusan pengecaman dilakukan dan disahkan oleh Syarikat Petroliam Nasional Berhad (PETRONAS).

“Setakat ini,proses bedah siasat kedua-dua mayat mangsa telah selesai dijalankan hari ini (semalam) dan hasilnya mendapati punca kematian dua mangsa tersebut adalah disebabkan oleh lemas,” katanya dihubungi di sini, semalam.

Dalam kejadian sekitar 6.45 pagi, Selasa lalu, kabel sauh Kapal MV Dayang Topaz putus akibat cuaca buruk menyebabkan kapal terbabit tidak dapat dikawal lalu hanyut dan melanggar pelantar Baram B.

Detik cemas itu mendorong 125 anak kapal tersebut terjun ke laut, manakala 62 lagi berada di atas kapal tersebut.

Kejadian itu mengakibatkan dua anak kapal maut manakala 185 lagi terselamat.

Oleh Liong Chai Ling

See author's posts


Inisiatif baharu perkhidmatan jalur lebar diumum dalam masa terdekat – Annuar

LUANGKAN MASA… Menteri Komunikasi dan Multimedia Tan Sri Annuar Musa (tiga, kanan) beramah mesra bersama kakitangan Digital Nasional Berhad (DNB) ketika mengadakan lawatan ke DNB di Menara TRX di Kuala Lumpur, semalam. Turut kelihatan Timbalan Menteri Kewangan I Datuk Mohd Shahar Abdullah, Ketua Pegawai Eksekutif DNB Ralph Marshall dan Pengerusi Interim Suruhanjaya Komunikasi dan Multimedia (MCMC) Tan Sri Mohamad Salim Fateh Din. • Foto BERNAMA

KUALA LUMPUR: Inisiatif-inisiatif baharu untuk terus memperbaiki perkhidmatan jalur lebar negara akan diumum dalam masa terdekat,kata Menteri Komunikasi dan Multimedia Tan Sri Annuar Musa.

Beliau menerusi catatan di Twitter dan Facebook berkongsi mengenai lawatan beliau ke pejabat Digital Nasional Berhad (DNB) hari ini untuk mendapatkan taklimat status terkini pelaksanaan projek 5G negara.

“Seperti biasa saya akan melihat dengan dekat mengenai status terkini pelaksanaan rangkaian 5G negara oleh DNB bagi memastikan semuanya mengikut jadual.

“Saya akan buat beberapa pengumuman dalam masa terdekat berhubung inisiatif-inisiatif baharu untuk terus memperbaiki perkhidmatan jalur lebar negara,”katanya di laman rasmi Facebooknya.

DNB ialah syarikat tujuan khas Malaysia yang dimiliki oleh Kementerian Kewangan dan dikawal selia oleh Suruhanjaya Komunikasi dan Multimedia Malaysia (MCMC).

DNB ditubuhkan pada awal Mac 2021 antaranya untuk memacu pembangunan infrastruktur 5G di Malaysia. – Bernama

See author's posts


Tambah pelaburan RM5.4 bilion di Malaysia

KUALA LUMPUR: Syarikat pengeluar kertas dan ‘paperboard’ terbesar di Asia, Nine Dragons Paper (Holdings) Limited komited untuk menambah pelaburan sebanyak RM5.4 bilion di Malaysia, kata Perdana Menteri Tan Sri Muhyiddin Yassin.

Beliau berkata, penambahan pelaburan oleh kumpulan yang berpangkalan di China itu jelas menunjukkan keyakinan pelabur asing untuk terus menjadikan Malaysia sebagai destinasi pilihan mereka.

“Kerajaan Malaysia adalah amat “pro-business” dan sentiasa mengalu-alukan kemasukan pelaburan baharu ke dalam negara, dan bersedia untuk menawarkan pelbagai insentif bagi menggalakkan lebih banyak pelaburan asing ke Malaysia.

“Semoga ekonomi negara terus pulih dan bertambah kukuh,” kata beliau menerusi laman sosial Facebook selepas menerima kunjungan delegasi syarikat itu yang diwakili oleh Pengerusinya, Cheung Yan dan Timbalan Ketua Pegawai Eksekutif Zhang Cheng Fei, pagi semalam.

Turut hadir, Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali dan Ketua Pegawai Eksekutif Lembaga Pembangunan Pelaburan Malaysia (MIDA) Datuk Azman Mahmud.

Muhyiddin berkata, sehingga Disember 2020, sejumlah 572 projek perkilangan dari China bernilai RM78.61 bilion telah diluluskan oleh MIDA, termasuk Kumpulan Nine Dragons Paper.

Syarikat itu tersenarai di papan utama Bursa Hong Kong dan menduduki senarai China Fortune 500.

Pelaburan kumpulan itu di Malaysia, merangkumi dua fasiliti perkilangan iaitu ND Paper (Malaysia) Sdn Bhd di Bentong, Pahang, yang melibatkan pengambilalihan kilang kertas dan pulpa dengan pelaburan keseluruhan RM1.2 bilion dan ND Paper Malaysia (Selangor) Sdn Bhd di Banting, dengan pelaburan RM4.2 bilion.

Beliau berkata kedua-dua projek itu akan menjana 2,180 peluang pekerjaan dengan hampir 90 peratus adalah rakyat tempatan.

Projek di Banting dijadual beroperasi pada tahun 2022.

See author's posts


Lahirkan lebih ramai jurulatih

SIMANGGANG: Kursus Asas Instruktur Kercergasan Fizikal yang dianjurkan oleh Kementerian Belia Dan Sukan Sarawak dijangka mampu melahirkan ramai jurulatih dalam bidang senamrobik.

Menteri Muda Kesejahteraan Komuniti, Datuk Francis Harden Hollis berkata hasrat itu penting kerana bandar Simanggang memerlukan ramai jurulatih tempatan dalam bidang senamrobik.

“Kursus Asas Instruktur Kercergasan Fizikal merupakan inisiatif berterusan Kementerian Belia Dan Sukan Sarawak dalam melahirkan lebih ramai jurulatih bertauliah dalam bidang senamrobik,” katanya.

Beliau yang juga Ahli Dewan Undangan Negeri (ADUN) Simanggang berkata demikian ketika berucap pada Majlis Penutupan Kursus Asas Instruktur Kercergasan Fizikal Stadium Tertutup Kompleks Sukan Sri Aman, baru-baru ini.

Harden berkata program itu wajar diteruskan sehingga ke tahap yang lebih tinggi bagi memberi kemahiran kepada bakal-bakal jurulatih tempatan yang terdiri daripada golongan belia di daerah ini.

Katanya lagi, Simanggang memerlukan lebih ramai jurulatih senamrobik khususnya ketika menganjurkan pelbagai penganjuran aktiviti dan acara besar yang melibatkan senamrobik di sini.

Selain itu, program berkonsepkan kesihatan yang mendapat sambutan memberangsangkan, wajar diperluaskan ke kawasan luar bandar lain bagi memberi peluang orang ramai menyertainya.

“Saya sebagai wakil rakyat di kawasan ini, sangat menyokong program seumpama ini, kerana impak dari penganjuran kursus ini akan kita lihat di kemudian hari yang meliputi dari pelbagai aspek kualiti kehidupan,” tambah Harden.

Sementara itu, Pegawai Menguasa Pejabat Belia dan Sukan Bahagian Sri Aman, Awang Mazelan Awang Majid berkata antara tujuan kursus itu diadakan adalah bagi menampilkan bakat baharu dari kalangan generasi muda dan remaja untuk bergiat dalam bidang juru tunjuk senamrobik.

“Sekali gus ia mampu mewujudkan pelapis muda dalam bidang juru tunjuk senamrobik, supaya masyarakat terutamanya di bahagian Sri Aman tidak ketandusan juru tunjuk dalam setiap aktiviti kecergasan melibatkan aktiviti senamrobik,” jelasnya.

Namun begitu menurut beliau, usaha daripada Kementerian Belia dan Sukan Sarawak harus mendapat pujian kerana telah membuka ruang untuk para belia dan remaja menjadi juru tunjuk senamrobik dalam aktiviti senam yang diadakan tidak kira di luar atau di dalam rumah.

“Sebaik sahaja tamat kursus ini, para peserta akan dikurniakan sijil sebagai juru tunjuk senamrobik dan peserta juga secara tidak langsung akan menjadi rakan penggerak kepada kementerian, khususnya di dalam melaksanakan aktiviti di bahagian masing-masing,” katanya sambil menambah penganjuran kursus tersebut akan diadakan di bahagian Sarikei selepas ini.

Kursus yang dilangsungkan selama tiga hari itu telah melibatkan penyertaan seramai 55 orang peserta yang terdiri daripada 24 peserta lelaki dan 31 peserta wanita berumur 20 hingga 40 tahun menyertainya.

Oleh Adi Safarman

See author's posts


Terbitan Sukuk Prihatin RM500 juta langkah positif

KUALA LUMPUR: Terbitan Sukuk Prihatin Islam berjumlah RM500 juta dilihat sebagai langkah positif untuk menyokong ekonomi dengan memanfaatkan dana domestik yang lebih murah dan persekitaran mudah tunai yang baik.

Ketua Ekonomi dan Ketua Penyelidikan AmBank, Dr. Anthony Dass berkata Sukuk itu menarik terutamanya kepada pelabur berikutan ia dikeluarkan oleh kerajaan yang boleh dianggap sebagai aset bebas risiko atau bersamaan dengan bon Sekuriti Kerajaan Malaysia (MGS) dan Terbitan Pelaburan Kerajaan (GII).

“Sektor korporat dijangka melanggan sebahagian besar terbitan itu berbanding peruncitan, berikutan kapasiti penempatan yang relatif antara korporat dan masyarakat.

“Selain itu, urus niaga semasa memberi ruang kepada mereka untuk mempelbagaikan portfolio mereka dengan status aset bebas risiko,” katanya kepada Bernama.

Dass berkata dengan ruang untuk tambahan pengurangan Kadar Dasar Semalaman ditambah dengan persekitaran inflasi yang baik, Sukuk itu terus menarik daripada momentum peningkatan hasil tambahan dan perspektif hasil positif bersih.

Beliau berkata walaupun melabur dalam bon Sukuk dilihat sebagai peluang pelaburan, masih terdapat peluang untuk melabur dalam produk pelaburan lain yang mungkin menawarkan pulangan yang setara atau lebih tinggi.

“Secara ringkasnya, Sukuk Prihatin dapat dilihat sebagai pendekatan serampang dua mata. Pertama, ia membantu kerajaan menyokong ekonomi. Walaupun ia mungkin tidak mencukupi untuk mencapai semua matlamat, ia boleh dilihat sebagai pendekatan berhemat yang diambil oleh kerajaan.

“Kedua, ia turut mewujudkan peluang untuk keuntungan modal dengan kos kemasukan yang rendah, justeru, menarik kepada pelabur untuk melanggan bon ini,” katanya.

Sementara itu, Ketua Ekonomi Bank Islam Malaysia Bhd, Dr. Mohd Afzanizam Abdul Rashid melihat Sukuk Prihatin, yang memberi kadar keuntungan sebanyak dua peratus, dianggap menarik berikutan ia lebih tinggi berbanding kadar deposit tetap.

Selain itu, katanya ia dianggap risiko kredit sifar berikutan instrumen itu dikeluarkan oleh kerajaan dan dalam mata wang ringgit Malaysia.

“Daripada pandangan pelabur, melabur dalam Sukuk Prihatin mempunyai aspek perniagaan berikutan mereka perlu mempelbagaikan pelaburan mereka dan ternyata, mempunyai aset yang berkualiti tinggi adalah baik untuk pemeliharaan modal.

“Sementara itu, memanfaatkan bidang digital untuk pengedaran akan bermakna akses yang lebih baik untuk pelabur, terutamanya bagi mereka yang celik IT dan mungkin juga kepada pelabur muda,” katanya. – Bernama

See author's posts


Seniwati Fauziah Nawi terima Anugerah Tokoh Seri Angkasa

PUTRAJAYA: Seniwati Fauziah Nawi menerima Anugerah Tokoh Seri Angkasa 2022 pada malam kemuncak Anugerah Seri Angkasa 2022 (ASA2022).

Beliau menerima wang tunai RM10,000 dan trofi serta sebuah kereta, atas sumbangan beliau dalam industri seni tanah air termasuk memperjuangkan nasib anak seni tempatan.

Anugerah itu disampaikan Menteri Komunikasi dan Multimedia Tan Sri Annuar Musa di Pusat Konvensyen Antarabangsa Putrajaya (PICC) di sini, malam tadi.

Turut hadir Timbalan Menteri Komunikasi dan Multimedia, Datuk Zahidi Zainul Abidin dan Ketua Setiausaha Kementerian Komunikasi dan Multimedia, Datuk Seri Mohammad Mentek.

Turut hadir memeriahkan majlis ialah Ketua Pegawai Eksekutif (CEO) Pertubuhan Berita Nasional Malaysia (Bernama), Roslan Ariffin.

Bagi kategori Pengimbangan Audio Radio (Lokasi) Terbaik Saluran dimenangi penerbit Bernama Radio, Mohd Zaini Ahmad Norbi melalui program Lintas Langsung Tinjauan Pasca Banjir Sungai Telemong. Beliau membawa pulang wang tunai RM5,000 dan trofi.

Selain itu, dua anugerah kemuncak iaitu Dokumentari TV Terbaik dimenangi Social Playlist oleh Herbert Pua Kuo Jie membawa pulang wang tunai RM5,000, trofi dan Dana Kandungan Digital (DKD) sebanyak RM150,000

Drama TV Terbaik pula dimenangi Pencipta Pegang Waktu oleh Nor Shahila Harun Shah dan membawa pulang wang tunai RM5,000, trofi dan DKD sebanyak RM200,000.

Pemberian DKD ialah selaras dengan Pelan Pemulihan Negara yang bertujuan membantu serta menggalakkan pengamal industri kreatif menghasilkan, memasarkan dan mengedar kandungan kreatif yang tinggi nilainya kepada pasaran tempatan serta antarabangsa terutama dalam fasa pasca-Covid-19.

ASA 2022 kembali setelah menyepi enam tahun dianjurkan oleh Kementerian Komunikasi dan Multimedia (K-KOMM).

Acara berprestij itu berlangsung selama dua hari yang bermula semalam bertujuan meraikan penggiat seni dan para karyawan.

Kehadiran penggiat seni tempatan turut memeriahkan majlis antaranya Datuk Jamal Abdillah, Datuk M. Nasir, Datuk Jalaluddin Hassan, Datuk Rosyam Nor, Ella, Zulin Aziz, Sabri Yunus, Fauzi Nawawi, Lisdawati, Syafie Naswip, Nasha Aziz dan Janna Nick.

Program dua hari bertemakan ‘Kemuncak Kecemerlangan’ itu menyaksikan hadiah bagi pemenang 34 kategori disampaikan malam tadi.

Tema itu bersesuaian dengan usianya yang memasuki 50 tahun selain bertepatan hasrat K-KOMM untuk menjadikan anugerah itu sebagai pemangkin dalam penghasilan karya bermutu industri penyiaran khususnya di peringkat nasional.

ASA dahulunya dikenali sebagai Anugerah RTM, yang dicetuskan Kementerian Penerangan pada 1972, bertujuan mengiktiraf penggiat penerbitan program radio dan televisyen terbitan Radio Televisyen Malaysia (RTM). – Bernama

See author's posts


Sarawak FAMA Fest promosi produk makanan dan hasil pertanian

Lembaga Pemasaran Pertanian Persekutuan (FAMA) komited mempromosikan produk-produk makanan dan hasil pertanian para usahawan industri makanan dan pengusaha pertanian di Sarawak menerusi Program Sarawak FAMA Fest Tahun 2023 (SAFF 2023).SAFF 2023, yang berlangsung di pusat beli-belah  Bintang Mega Mall di Miri merupakan medan pertemuan antara agensi kerajaan, petani dan usahawan dalam menawarkan pelbagai produk serta perkhidmatan pada harga munasabah dan mampu dibeli oleh pengguna.Program itu bertujuan mengetengah serta mempromosi produk makanan keluaran usahawan tempatan kepada masyarakat tempatan khususnya di Miri, Sarawak dan Brunei Darussalam.

Program tersebut telah dirasmikan oleh Timbalan Kementerian Pertanian dan Keterjaminan Makanan, Chan Foong Hin.Berucap pada majlis itu, Foong Hin berkata, SAFF 2023 merupakan program edisi kedua FAMA setelah dilaksanakan kali pertama pada 2019.“Kami menyasarkan sebanyak RM400,000 jualan untuk majlis yang berlangsung selama empat  hari di Bintang Megamall.“Memandangkan Bandar Raya Miri berdekatan dengan negara jiran, Brunei Darussalam, jadi kami berharap melalui platform ini, kita dapat mempromosikan produk tempatan kepada rakan Asia Tenggara kita,” katanya kepada pemberita selepas merasmikan  program SAFF 2023 di sini, baru-baru ini.Dalam penganjuran SAFF 2023 ini turut diadakan program Jualan Terus Dari Ladang (JTDL) yang merupakan inisiatif kerajaan dalam membantu mengurangkan kos sara hidup rakyat.

Pelaksanaan JTDL juga dilihat sebagai program “quick win” FAMA dalam membantu para petani memasarkan produk mereka secara terus kepada pengguna.Untuk rekod, JTDL pada tahun lepas mencatatkan nilai jualan keseluruhan berjumlah RM16.29 juta dengan penglibatan 7,586 usahawan di 1,031 lokasi di seluruh negara dengan RM1.6 juta nilai penjimatan.Terdapat pelbagai aktiviti menarik menanti para pengunjung ke SAFF 2023, antaranya padanan perniagaan (business matching), demo masakan, bermukun (aktiviti hiburan masyarakat Melayu Sarawak), pertandingan masakan dan lain-lain.FAMA turut menyasarkan potensi nilai eksport sebanyak RM3 juta menerusi sesi padanan perniagaan.Bagi tujuan ini, FAMA membawa agen pemasar dari Brunei, Thailand, Hong Kong dan China untuk membantu memperluaskan pasaran produk agromakanan Malaysia khususnya keluaran usahawan Sarawak ke pasaran global.

Ia bertujuan menggalakkan usahawan meneroka pasaran global yang lebih luas dan menguntungkan menerusi agen pemasaran pada masa sama memiliki outlet pasaran atau akaun utama di destinasi masing-masing.Hadir sama ,Timbalan Menteri Industri Makanan, Komoditi  dan Pembangunan Wilayah (Industri Makanan) Negeri Sarawak, Abdul Rahman Ismail.

Oleh Liong Chai Ling

See author's posts


Serangan Israel rosakkan kemudahan Hospital Indonesia di Gaza Utara

JAKARTA: Serangan bom Israel pada hari ke lima semalam, merosakan kemudahan di Hospital Indonesia yang terletak di Bayt Lahiya, Gaza Utara, kata seorang sukarelawan Indonesia di Semenanjung Gaza.

Kabel eletrik dan sistem penghawa dingin serta siling di beberapa bilik hospital itu runtuh.

“Terdapat kemudahan hospital mengalami kerosakan serius setelah tentera Israel membedil kawasan penduduk disekitar hospital,” kata Farid menerusi sistem pesanan ringkas kepada Medical Emergency Rescue Committee (MER-C) di sini.

Sejak serangan hari pertama pada Selasa, Kementerian Kesihatan Palestin melaporkan 33 rakyat Palestin termasuk wanita, kanak-kanak dan warga emas terbunuh dan 150 yang lain cedera.

Sejumlah mangsa turut dibawa dan dirawat di Hospital Indonesia, menurut MER-C, organisasi sosial kemanusiaan Indonesia dalam bidang kecemasan perubatan yang ditubuhkan pada 14 Ogos 1999.

Ketua MER-C Sarbini Abdul Murad berkata serangan ke atas sebuah rumah pada hari sebelumnya turut merosakan hospital berdekatan iaitu Hospital Syuhada Al Aqsa.

“Kami mengutuk pencerobohan Israel terhadap orang awam Gaza dan serangan yang merosakkan kemudahan kesihatan yang dilindungi undang-undang antarabangsa.

“Kami meminta Pertubuhan Bangsa-Bangsa Bersatu, Pertubuhan Kerjasama Islam dan masyarakat antarabangsa segera menghentikan tindakan melampau Israel,” kata Sarbini.

Pihaknya bersedia menghantar pasukan sukarelawan tambahan ke Semenanjung Gaza sekiranya serangan dan jumlah mangsa terus meningkat. – Bernama

See author's posts


Manfaat sambungtara ekonomi dengan China

KUALA LUMPUR: ASEAN dan rakan pakatan Campur Tiga (China, Jepun dan Korea Selatan) dijangka akan pulih secara sederhana walaupun rantau Kerjasama Ekonomi Asia Pasifik (APEC) diunjurkan mencatatkan penurunan pertumbuhan 2.7 peratus tahun ini kerana kejatuhan ekonomi akibat pandemik Covid-19, kata Pengarah Eksekutif Sekretariat APEC, Tan Sri Rebecca Sta Maria.

Ini berdasarkan kepada sambungtara ekonomi rantau Asia yang dengan China, katanya.

“Seperti yang anda ketahui, di Asia rantaian bekalan adalah bersepadu dan jika anda melihat pembuatan meningkat di China, itu kerana semua rantaian bekalan kami dihubungkan ke China, terutama ASEAN.

“Oleh itu, anda akan melihat peningkatan di sana,” katanya ketika taklimat media Forum Ekonomi Dunia-Pertubuhan Kesihatan Sedunia (WHO) Pasifik Barat, semalam.

Sesi satu jam itu menghimpunkan pakar-pakar utama daripada sektor kesihatan awam, kerajaan, perniagaan dan media untuk berkongsi pendapat mereka mengenai krisis Covid-19.

Menurut Sta Maria, 21 negara anggota APEC mengakui akan berlaku pengurangan dalam Keluaran Dalam Negara Kasar (KDNK) sebenar dan rantau ini dijangka akan kehilangan pekerjaan serta aktiviti ekonomi yang lebih perlahan.

Dalam taklimat dasar Unit Sokongan Dasar APEC bertajuk “APEC in the Epicenter of COVID-19”, Sta Maria berkata pertumbuhan rantau ini dijangka turun sebanyak 2.7 peratus tahun ini, yang diterjemahkan sebagai kerugian output yang dianggarkan sebanyak AS$ 2.1 trilion berbanding dengan pertumbuhan 3.6 peratus pada 2019.

Beliau berkata ia adalah penurunan yang paling ketara sejak kadar pertumbuhan hampir sifar dicatatkan pada 2009 semasa krisis kewangan global. Ia ditambah dengan tambahan sebanyak 23 juta orang yang menjadi penganggur pada 2020.

Bagaimanapun, negara anggota berada di barisan depan untuk menghadapi cabaran itu kerana mereka antara yang pertama dan paling teruk terkena wabak tersebut, katanya.

Sementara itu, beliau juga menzahirkan keyakinan bahawa integrasi ASEAN dan rakan pakatan Campur Tiga melalui Kerjasama Komprehensif Ekonomi Serantau akan memberikan optimisme di rantau ini. – Bernama

See author's posts


Mahkamah arah Abd Latif Bandi, anak bela diri

JOHOR BAHRU: Mahkamah Tinggi di sini semalam  mengarahkan bekas Exco Johor Datuk Abd Latif Bandi, anak lelakinya dan seorang perunding hartanah membela diri terhadap 37 pertuduhan rasuah dan pengubahan wang haram membabitkan RM35.7 juta, empat tahun lepas.

Hakim Datuk Abu Bakar Katar memutuskan Mahkamah Sesyen telah terkhilaf dalam keputusannya dua tahun lalu yang melepas dan membebaskan Abd Latif, 55, anaknya Ahmad Fauzan Hatim, 29, dan perunding hartanah Amir Shariffuddin Abd Raub, 48.

Timbalan Pengarah I, Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Wan Shaharuddin Wan Ladin berkata, mahkamah membenarkan ketiga-tiga tertuduh diikat jamin RM1.1 juta dengan cagaran tanah bagi kesemua pertuduhan.

“Hakim Mahkamah Tinggi memutuskan bahawa keputusan Hakim Mahkamah Sesyen adalah salah kerana tidak mempertimbangkan banyak isu penting dalam kes tersebut.

“Mahkamah juga memutuskan bahawa kesemua elemen telah dibuktikan secara prima facie dan mahkamah menetapkan 14 Nov ini untuk sebutan semula kes di Mahkamah Sesyen,” katanya kepada pemberita di luar mahkamah di sini, semalam.

Barisan pendakwaan diketuai Wan Shaharuddin dan pembelaan diketuai Peguam Datuk Salehuddin Saidin.

Pada 14 Jun 2017, ketiga-tiga tertuduh didakwa atas 33 pertuduhan rasuah dan empat pertuduhan melibatkan pengubahan wang haram, kesemuanya berjumlah RM35.7 juta.

Hakim Mahkamah Sesyen Kamarudin Kamsun pada 21 April 2019 membuat keputusan melepas dan membebaskan Abd Latif, Ahmad Fauzan Hatim dan Amir Shariffuddin, setelah pihak pendakwaan gagal membuktikan kes prima facie terhadap ketiga-tiga tertuduh.

Ketiga-tiga mereka menghadapi pertuduhan membabitkan rasuah mengikut Seksyen 28 (1) (C) Akta SPRM 2009 yang dibaca bersama Seksyen 16(a)(B).

Mereka turut didakwa mengikut Seksyen 32(8)(c) dan Seksyen 89 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001.

— Bernama

See author's posts


Program Penyayang SK Kelawit

Siapa sangka selepas pertengahan tahun 2020, sesi persekolahan terpaksa dijalankan mengunakan norma baharu berikut penularan wabak Covid-19 yang melanda seluruh dunia ketika ini.

Keadaan amat dirasai oleh para pelajar setelah hampir empat bulan melaksanakan Pembelajaran dan Pemudahcaraan (PdPc) dalam talian di rumah.

Kini semua warga sekolah dan murid telah kembali ke sekolah untuk meneruskan sesi persekolah dan memulakan tugas masing-masing sama ada menjadi tenaga pengajar, pentadbir, kakitangan sokongan dan juga sebagai pelajar yang sentiasa dahagakan ilmu pengajaran.

Pasti terpaut pada riak wajah guru yang sudah tentu tidak sabar untuk berjumpa anak didik mereka selepas “bercuti” sekian lama, apabila sekolah diarahkan tutup sepanjang tempoh Perintah Kawalan Pergerakan (PKP) diikuti Perintah Kawalan Pergerakan Bersyarat (PKPB) dan memasuki Perintah Kawalan Pergeranak Pemulihan (PKPP) akibat pandemik itu.

Pelbagai langkah telah diambil oleh pihak sekolah dalam usaha memastikan sekolah mereka terus bebas dan dijauhkan daripada wabak Cobid-19.

Sepertimana sekolah yang lain di seluruh negara, Sekolah Kebangsaan (SK) Kelawit turut mengambil langkah yang serupa.

Guru Besar Sekolah terbabit Januddin Rahman berkata, beliau telah mengambil pelbagai inisiatif dan pendekatan untuk memastikan SK Kelawit bebas dari wabak yang ditakuti itu.

Menurutnya, ini termasuklah mengadakan dialog bersama ibu bapa dan pihak PIBG sekolah bersama agensi kerajaan untuk mencapai kata sepakat ke arah memastikan sekolah tersebut benar bebas dan selamat untuk semua warganya.

Malah beliau turut mengadakan Program Penyayang untuk menangkis keraguan ibu bapa dan memberi motivasi kepada murid supaya gembira kembali ke sekolah.

“Semua warga SK Kelawit kerana menjayakan Program Penyayang ini dan dengan kehadiran semua akan memberi semangat kepada murid-murid untuk terus berminat datang ke sekolah tambahan lagi murid-murid sudah lama tidak datang ke sekolah kerana PKP Covid 19,” katanya.

Program berkenaan diperkenalkan dengan menyabut ketibaan murid dengan penuh ceria bersama agensi kerajaan dan pemimpin masyarakat.

“Semua murid nampak ceria dan berminat untuk hadir ke sekolah dan salah satu faktor juga adalah di sebabkan mereka telah lama tidak datang ke sekolah,” katanya.

Tambahnya, pihak sekolah telah membuat pelbagai persediaan bermula 24 Jun 2020 sebelum sessi persekolahan ini di jalankan termasuklah taklimat kepada pengusaha kantin dan kontraktor sekolah.

“Pihak sekolah juga telah mengadakan sanitasi ke semua bilik-bilik darjah dan asrama termasuk kantin, surau, tandas dan dewan makan serta menyediakan pengimbas suhu kepada semua guru kelas dan warden asrama dan pondok keselamatan,” ujarnya.

Dalam pada itu, beliau memaklumkan bahawa pihak sekolah amat mementingkan keselamatan dan kesihatan murid-muird serta warga sekolah.

Sehubungan itu beliau memohon supaya ibubapa dan pelawat supaya mematuhi SOP COVID 19 SK Kelawit.

Oleh Ellie Edward

See author's posts


Ibu tunggal digesa manfaatkan peluang

MIRI: Golongan ibu tunggal diminta memanfaatkan peluang dan menguasai pelbagai kemahiran serta ilmu pengetahuan, bagi menjana pendapatan keluarga.

Menteri Pengangkutan Datuk Lee Kim Shin berkata, dengan memiliki kemahiran itu mereka boleh berdikari tanpa perlu mengharapkan bantuan.

“Ilmu kemahiran yang diperoleh itu seterusnya digunakan pula untuk menjana pendapatan bagi membantu meningkatkan pendapatan keluarga,” katanya pada Majlis Penyampaian Sijil Kepada Peserta Kursus Memasak anjuran Kelab Sosial dan Kebajikan Harmoni Miri di Kolej Komuniti di sini, semalam.

Seramai 17 ibu tunggal menyertai kursus sehari itu dan para peserta diajar cara membuat pizza mini, kuih chang, kuih bulan dan tart telur.Lee turut memuji kelab tersebut atas inisiatif menganjurkan latihan yang sangat berguna kepada semua peserta.

Katanya, kursus seumpama itu membantu meningkatkan kemahiran peserta dalam bidang berkenaan.

“Kita berharap peserta kursus ini akan menggunakan sepenuhnya pengalaman, pengetahuan dan kemahiran yang diperoleh.

“Anda boleh gunakan kemahiran yang ada misalnya membuat kuih dan jual secara talian untuk tambah pendapatan,” katanya.

See author's posts


RM1 juta untuk ADUN laksana program pertanian

MUKAH: Kerajaan Sarawak sentiasa  memberi perhatian yang serius terhadap pembangunan bidang pertanian di negeri ini.

Ahli Dewan Undangan Negeri (ADUN) Tellian, Yussibnosh Balo berkata kerajaan Gabungan Parti Sarawak (GPS) telah memperuntukkan dana khusus kepada setiap kawasan Dewan Undangan Negeri (DUN) untuk tujuan itu.

“Kerajaan GPS telah memperuntukkan dana sebesar RM1 juta bagi setiap ADUN untuk melaksanakan pelbagai program pertanian. Ia membutktikan betapa seriusnya kerajaan untuk membangun  program pertanian dan galakan bagi penduduk untuk menceburi bidang yang sangat penting ini,” ujarnya.

Beliau berkata demikian pada program Agriculture Community Outreach Program (ACOP) yang diadakan di  Dewan Masyarakat Kampung Petanak di sini pada Selasa (6 Oktober).

Terutama ketika krisis Covid-19 ini katanya, program tersebut telah memperkenalkan pelbagai kaedah penanaman moden seperti fertigasi, hidroponik  dan sebagainya yang boleh dilaksanakan di mana-mana termasuk di kawasan rumah.

Langkah tersebut, ujarnya untuk memastikan penduduk kita tidak akan terputus dengan bekalan hasil pertanian terutama makanan seperti  sayur-sayuran dan sebagainya.

“Pertanian itu amat luas bukan hanya terhad kepada penanaman akan tertapi juga ternakan, nelayan, akuakultur dan lain-lain lagi. Secara umum bekalan makanan terutama import agak terjejas dengan krisis covid ini, jadi adalah penting untuk kita mengeluarkan makanan, sekurangnya untuk kita sendiri atau keluarga. Maka penduduk kita telah didedahkan dengan pelbagai kaedah pertanian yang modern dan ilmu ini boleh diperolehi daripada program anjuran jabatan pertanian atau organisasi-organisasi yang mahir dengan kaedah-kaedah tertentu,’ ujarnya lagi.

Yussibnosh berkata, harapan kerajaan bukan hanya ingin melihat penglibatan rakyat kita dalam bidang pertanian untuk kegunaan sendiri akan tetapi juga sebagai sumber pendapatan keluarga dan komuniti setempat.

“Mungkin pada peringkat awal untuk kegunaan sendiri, dan seterusnya kalau ada lebih boleh dijual dengan jiran-jiran dan komuniti setempat. Pada tahap itu, pertanian adalah perniagaan. Jika ia berkembang ia akan ke peringkat yang lebih jauh,  itulah harapan kita semua,”ujarnya lagi.

Selalin daripada bidang penanaman, Kerajaan Negeri juga memberi tumpuan kepada  aktiviti lain yang dikategorikan dalam pertanian.

“Misalnya untuk menyuburkan hasil laut kita, kerajaan negeri telah menurunkan banyak tukun tiruan ke dasar laut atau perairan kita bagi tempat pembiakan ikan dan kehidupan marin lain,” katanya lagi.

Maka dia menganggap program ACOP ini sebagai salah satu inisiatif yang positif untuk kearah mengembangkan bidang pertanian di pelbagai peringkat kerana penduduk akan didedahkan dengan kaedah-kaedah pertanian moden.

“Bagi kawasan DUN Tellian, yang ini adalah yang ketiga, dan kita telah memilih Kpg Petanak untuk menganjurkannya pada kali ini kerana ia boleh dikatakan di tengah-tengah di segi lokasi bagi penempatan-penempatan atau kampung di kawasan ini,” kata dia lagi.

Yussibnosh juga bangga bahawa penduduk tempatan sudah mulai mengadapkasikan kehidupan norma baharu dari segi memasarkan produduk atau membeli barang semenjak PKP diperkenalkan.

“Semenjak PKP, bukan perintah berkurung akan tetapi cuma pergerakan sahaja,  penduduk kita sudah ramai yang telah menggunakan kaedah pembelian dan penjualan melalui atas talian seperti melalui whatsapp,instigram, facebook atau sekurang-kurangnya melalui panggilan telefon. Ini menunjukkan penduduk kita telah mengadaptasikan norma baharu ini dengan cukup baik,’ tambah Yussibnosh.

Turut hadir, Penolong Pegawai Menguasa Jabatan Pertanian Bahagian Mukah, Benedict Thomas,  SAO Nolin Gendang yang mewakili  Pegawai Daerah Mukah, Pemanca Mohd Jali Kawi, Penghulu Edmund Innu, dan Pengurus Besar Pertubuhan Peladang Kawasan Mukah, Mohd Jamalludin.

Oleh Henry B Siyu

See author's posts


S’wak deka numbuhka Boutique Airline

SPAOH: Perintah Sarawak merambu deka numbuhka siti serikat penerebai baru ba nengeri tu ke dikumbai Boutique Airline.

Kepala Menteri Datuk Patinggi Tan Sri Abang Johari Tun Openg madahka, Boutique Airline nya ila deka ditumbuhka dibaruh Serikat Hornbill Skyways.

“Boutique Airline nya ila siti serikat penerebai mit sereta bisi beberapa buah bilun ke deka disua sereta beopersayen chara komersial.

“Ngena jaku bukai, pengawa numbuhka Boutique Airline deka ngerembaika operasyen  Hornbill Skyways ke sebedau tu bisi lesen penerebai tang enda berapa dikena lebih agi ari sukut komersial,” ku iya.

Kepala Menteri mansutka jaku munyi nya lebuh dirandau pengarang berita maya Penegrami Nasih Tanah Pandang Bilun Pandak (STOLport) Bebuling di Spaoh, Betong kena Hari Satu ke udah.

Kelimpah ari nya iya mega madahka diri kala meda sereta mansik senentang modal operasyen komersial penerebai serikat nya enggau bala pakar.

Ku Abang Johari, ari asil pansik operasyen penerebai komersial serikat nya ngena ungkus ke mudah sereta semina begunaka enda mayuh bengkah hab strategik dikena mai bala temuai tama nyengkaum kargo ngagai Sarawak.

“Antara hub penerebai ke udah ditenetuka ngagai Boutique Airline nya ila Singapura, Kuala Lumpur, Bangkok enggau Hong Kong.

“Ketegal nya aku ngarapka pengawa numbuhka Boutique Airline nya ila ulih mantu  Sarawak bisi akses kediri empu ba sektor dagang temuai,” ku iya.

Taja pia, perambu numbuhka Serikat Boutique Airline nya ila ku iya, deka dikemanahka agi pengudah abis Pengawa Bepilih Besai Ke-12 (PRN-12).

Sama bisi enggua maya pengerami nya Sapit Kepala Menteri Datuk Amar Douglas Uggah Embas, Penulung Menteri Pengangkut Datuk Dr Jerip Susil, Kaban Parlimen Betong Datuk Robert Lawson Chuat, orang ngempu kerusi Kunsil Nengeri (DUN) Layar Datuk Gerald Rentap Jabu enggau orang ngempu kerusi DUN Saribas, Mohammad Razi Sitam.

Sebedau tu Projek STOLport Bebuling, Spaoh nya udah berengkah digaga kena 18 Mac ke udah ngena ungkus RM108 juta sereta dipelabaka tembu kena 17 September 2023.

See author's posts


KKM ambil maklum dakwaan ambulan enggan hantar pesakit di Belawai

MIRI : Kementerian Kesihatan (KKM) mengambil maklum insiden seorang pesakit dari Belawai yang mendakwa dinafikan daripada menggunakan perkhidmatan ambulan Klinik Kesihatan pada 18 Januari lalu setelah terlibat dalam kemalangan jalan raya.

Timbalan Menteri Kesihatan, Lukanisman Awang Sauni (gambar) berkata pihaknya dimaklumkan mengenai kejadian itu.

“Kita meminta agar pengadu membuat aduan secara rasmi bagi membolehkan KKM melakukan siasatan dan tindakan lanjut.

“KKM telah mendapat maklumat mengenai kejadian itu dari Jabatan Kesihatan Negeri Sarawak,” katanya ketika ditemui selepas melawat Anjung Kasih di Hospital Miri hari ini.

Beliau yang juga Ahli Parlimen Sibuti berkata KKM akan melihat dari semua sudut bagaimana dan mengapa insiden itu boleh berlaku.

Sehubungan itu, beliau turut mengucapkan terima kasih kepada warganet yang telah berkongsi kejadian itu di media sosial.

Pada 20 Januari lalu, satu akaun di facebook mendakwa seorang warga emas lelaki berusia 72 tahun dinafikan menggunakan perkhidmatan ambulan dari sebuah klinik kesihatan di daerah Belawai selepas terlibat satu kemalangan.

Susulan keengganan pihak klinik kesihatan itu menghantar mangsa menggunakan ambulan, pemilik akaun dan rakan-rakannya menghantar sendiri mangsa ke Hospital Sibu yang memakan masa dua jam perjalanan.

Oleh Adum Liu

See author's posts


Bermalam dikira langgar SOP aktiviti ziarah Aidilfitri

PUTRAJAYA: Bermalam dikira melanggar Prosedur Operasi Standard (SOP) yang dikeluarkan kerajaan bagi aktiviti ziarah-menziarahi sempena Aidilfitri, jelas Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, mengikut SOP aktiviti ziarah-menziarahi   hanya dibenarkan pada hari raya pertama sahaja.

“Kalau kita raya 24 haribulan, kalau dia tidur di situ, lebih pukul 12.01 (tengah malam) dah jadi 25 haribulan, dan dia nak beraya lagi esok tu, jadi salah dari segi SOP,” katanya pada sidang media harian mengenai Perintah Kawalan Pergerakan di sini semalam.

Mengenai proses penghantaran pulang penuntut dari institusi pengajian tinggi (IPT),   Ismail Sabri berkata ia akan  bersambung semula pada 28 Mei iaitu selepas Aidilfitri.

“Seramai 1,722 penuntut dijadual dihantar pulang melibatkan tiga penerbangan dari Kuala Lumpur ke Kota Kinabalu dan tiga penerbangan lagi dari Kota Kinabalu ke Kuala Lumpur,”  katanya.

Beliau berkata, Khamis lepas Kementerian Pengajian Tinggi (KPT) menghantar pulang 894 pelajar melibatkan dua penerbangan dari Kuala Lumpur ke Kuching dan dua penerbangan dari Kuching ke Kota Kinabalu.

Pada 27 April hingga 21 Mei, KPT telah menghantar pulang 51,352 penuntut IPT yang berada di kampus ke pangkuan keluarga masing-masing, kata Ismail Sabri.

Mengenai rakyat Malaysia di luar negara yang hendak pulang ke tanah air, beliau berkata  Kedutaan Malaysia di luar negara menyediakan kemudahan mengisi borang secara dalam talian.

“Selain borang untuk pulang ke tanah air, rakyat Malaysia juga boleh mengisi borang akujanji pembayaran 50 peratus caj hotel yang dikenakan kepada mereka yang menjalani kuarantin wajib setelah tiba di tanah air.

“Jadi tidak perlu bimbang perlu ‘travel’ jauh untuk ke Kedutaan Malaysia kerana semuanya boleh dilakukan secara dalam talian,” kata Ismail Sabri.

Beliau berkata, jika tidak ada keperluan atau sebarang kecemasan untuk pulang lebih baik tinggal sahaja di negara mereka berada.

Pada Khamis lepas seramai 913 rakyat Malaysia pulang ke tanah air dan menjalani kuarantin wajib.

Sehingga semalam seramai 30,976 individu selesai menjalani tempoh kuarantin wajib dan dibenarkan pulang, katanya. – BERNAMA

See author's posts


Keunikan Air Terjun Tekiwit

JIKA anda seorang pencinta alam atau seseorang yang akan melakukan apa sahaja untuk melarikan diri dari kesibukan  bandar seketika, anda mungkin boleh mempertimbang untuk pergi ke Air Terjun Tekiwit di Ulu Baram.

Kawasan Ulu Baram yang terletak di bawah Dewan Undangan Negeri (DUN) Telang Usan mempunyai keindahan alam semula jadi dengan flora dan fauna yang masih banyak belum diterokai dan diketahui umum.

Air Terjun Tekiwit, juga dikenali sebagai Air Terjun Segah Selaan, terletak kira-kira 250 kilometer atau enam jam perjalanan dengan kenderaan pacuan empat roda (4WD) dari Miri.

Air terjun ini menjadi semakin popular di kalangan bukan sahaja penduduk tempatan tetapi juga pengunjung dari bahagian lain negara dan juga negara jiran Brunei.

Air Terjun Tekiwit juga digelar sebagai “Hidden Gem”, kerana menawarkan pemandangan hijau dan alam semula jadi yang  cantik.

Air terjun ini sangat unik mempunyai dua air terjun yang berdekatan.

Walaupun kawasan ini tidak begitu popular seperti Gua Niah atau Gua Mulu, semakin ramai pengunjung sanggup meredah jalan selama enam jam menggunakan kenderaan pacuan empat roda (4WD) melalui balak untuk sampai ke lokasi.

Bagi anda yang tidak sanggup menggunakan jalan darat, anda boleh menaiki pesawat dari Miri ke Long Akah menggunakan  MASwings.

Selain menikmati keunikan air terjun ini, anda juga boleh melakukan aktiviti memancing.

Sekiranya anda bernasib baik, anda boleh mendapatkan ikan Semah atau ikan Empurau, iaitu sejenis ikan air tawar

yang sangat istimewa di Borneo dan sangat bernilai.

Selain itu, anda boleh melawat kampung-kampung Penan menyelami sendiri kehidupan harian kaum Penan.

Oleh itu, jangan lepaskan peluang untuk berkunjung ke air terjun  ini apabila aktiviti pelanconngan dibenarkan dibuka kelak.

Oleh LIONG CHAI LING

See author's posts


Rondaan sempadan 24 jam

SELAMAT BEKERJASAMA… Mohd Kamil Abdul Latiff menyampaikan cenderamata kepada Hudallah S H pada majlispengaktifan GABMA, di Kem JPG Tebedu, semalam.

KUCHING: Kaedah rondaan berjalan kaki dan rondaan berkenderaan serang tangkap (SERDAP) diguna pakai untuk memastikan keselamatan di sempadan Sarawak/Kalimantan.

Ini bagi mengekang aktiviti jenayah lintas sempadan dan penyeludupan, dengan kerjasama tiga Pos Gabungan Malaysia Indonesia (GABMA) yang kembali digerakkan semula.

Panglima 3 Briged Infantri Malaysia, Brig Jen Mohd Kamil Abdul Latiff berkata, pengaktifan semula tiga Pos GABMA) itu membuktikan dengan jelas usaha Malaysia-Indonesia meneruskan dan memperkukuhkan lagi hubungan dua hala antara kedua-dua pihak, setelah tertangguh sejak awal 2020 susulan penularan wabak Covid-19.

Katanya, pos GABMA yang dibuka semula semalam menerusi Operasi Awas Keris Parang di Malaysia ialah di Kem Jawatankuasa Perancang Gerakan (JPG) Biawak di Lundu, Kem JPG Tebedu (Serian) dan Kem JPG Lubok Batu (Sri Aman), manakala Indonesia pula ialah di Pos Nanga Badau, Pos Entikong dan Pos Sajingan.

“Penugasan GABMA (Op Awas Keris Parang) adalah sebahagian daripada operasi kawalan sempadan Malaysia-Indonesia yang dikawal sepanjang 24 jam.

“Rejimen Keempat Kor Armor Diraja (Malaysia) menghantar lapan anggota ke setiap Pos Tentera Nasional Indonesia-Angkatan Darat (TNI-AD) manakala Batalion Infanteri 645/Gardatama Yudha (Indonesia) menghantar 10 anggota ke setiap Pos Tentera Darat Malaysia (TDM),” katanya dalam satu kenyataan semalam.

Mohd Kamil merasmikan upacara pengaktifan pos GABMA semalam di kem JPG Tebedu, Serian.

Untuk rekod, Malaysia dan Indonesia menandatangani Memorandum persefahaman (MoU) membabitkan perkongsian maklumat berkaitan isu pertahanan serta kerjasama antara kedua-dua angkatan tentera di pelbagai peringkat termasuk pertukaran pegawai, latihan ketenteraan dan pendidikan pada 9 Ogos lalu.

Di samping itu, Menteri Pertahanan Kanan, Datuk Seri Hishammuddin Hussein dan Menteri Pertahanan Republik Indonesia Prabowo Subianto pada hari yang sama mempengerusikan bersama mesyuarat Jawatankuasa Sempadan Am ke-42 antara dua negara yang merangkumi persetujuan mempercepat penugasan GABMA yang melibatkan 14 jawatan di kedua-dua negara.

Oleh RYNNA SHA’ERRA

See author's posts


Muhyiddin santuni mangsa bencana banjir

TEMERLOH: Sebalik musibah banjir yang melanda Pahang, mangsa banjir kali ini berkesempatan menyuarakan keluh kesah mereka terus kepada pemimpin tertinggi negara, yang menyantuni mereka semalam.

Kunjungan Perdana Men- teri Tan Sri Muhyiddin Yassin semalam, di pusat pemindahan banjir di Sekolah Menengah Kebangsaan (SMK) Seberang Temerloh di sini dan Sekolah Menengah Tengku Ampuan Afzan, Chenor di Maran, memberikan sedikit kelegaan kepada mangsa banjir di kawasan itu.

Perdana Menteri yang tiba di SMK Seberang Temerloh pada 10.00 pagi menggunakan helikopter dan disambut Menteri Besar Datuk Seri Wan Rosdy Wan Ismail, meluangkan masa 40 minit meawat mangsa banjir yang ditempatkan di sekolah itu.

Perdana Menteri kemudian diberikan taklimat pengurusan bencana banjir di dua daerah yang dilawati itu. Turut hadir Ketua Pengarah Agensi Bencana Negara (NADMA) Datuk Dr. Aminuddin Hassim.

Dalam lawatan itu, Muhyiddin turut beramah mesra dengan mangsa banjir, menyantuni warga emas dan menyampaikan sumbangan kit makanan kepada mereka.

Selain itu, beliau turut membuat tinjauan di kawasan sekitar untuk melihat kemudahan yang disediakan kepada mangsa banjir, di pusat pemindahan di SMK Seberang Temeroh itu yang menempatkan 873 orang daripada 204 keluarga, setakat 12.00 tengah hari semalam.

Di Chenor, Maran, dalan lawatan ke PPS SM Tengku Ampuan Afzan di sini, Muhyiddin turut mendengar pembentangan laporan situasi banjir bagi Daerah Maran.

Dalam pembentangan itu, Perdana Menteri memberi penekanan mengenai keperluan pengurusan mangsa dalam pasca banjir, khususnya berkaitan hal membantu mangsa yang mengalami kerosakan rumah selain kerosakan infrastruktur awam.

Muhyiddin yang juga Ahli Parlimen Pagoh, mahukan bantuan makanan diteruskan sehingga tempoh tertentu kepada mangsa banjir, selepas mereka pulang ke rumah. –Bernama

See author's posts


Auckland ‘lockdown’

AUCKLAND: Bandar terbesar di New Zealand, Auckland semalam dikenakan sekatan pergerakan selama tiga hari, selepas tiga kes positif Covid-19 dilaporkan.

Perdana Menteri Jacinda Ardern ketika membuat pengumuman itu menerusi televisyen berkata, seluruh negara juga diletakkan dalam keadaan berjaga-jaga.

Sehubungan itu, kira-kira dua juta penduduk Auckland diminta duduk di rumah mulai tengah malam tadi, manakala sekolah dan perniagaan bukan keperluan diarahkan ditutup.

Dalam pada itu, AFP melaporkan kes berkenaan adalah jangkitan pertama varian COVID-19 United Kingdom.

Bagaimanapun, siasatan masih dilakukan bagaimana virus itu boleh menjangkiti tiga sekeluarga itu, sedangkan mereka tidak mempunyai sejarah perjalanan ke luar negara.

Ketua Pengarah Kesihatan negara itu, Ashley Bloomfield, berkata siasatan kini tertumpu kepada tempat kerja si ibu yang dikatakan bekerja dengan syarikat yang menyediakan perkhidmatan mencuci bagi penerbangan antarabangsa.

Bagaimanapun katanya, terlalu awal untuk membuat kesimpulan mengenai punca jangkitan berkenaan.

Ia memandangkan wanita itu sudah lapan hari tidak pergi ke tempat kerjanya sebelum disahkan positif.

Kes positif membabitkan tiga individu itu adalah penularan dalam komuniti yang pertama dalam tempoh beberapa minggu.

Ini adalah perintah sekatan kali pertama dalam tempoh enam bulan bagi negara yang sebelum ini menerima pujian kerana kejayaan menangani penularan pandemik COVID-19.

Ia berikutan kecekapan pihak berkuasa menguatkuasakan langkah sebaik setiap kes positif dikesan di negara itu.

Kebanyakan kes baharu dikesan daripada pengembara yang tiba di negara itu dan mereka segera dikuarantin untuk mengelak penularan dalam komuniti.

Sebelum ini, perintah sekatan selama dua minggu dikuatkuasakan di Auckland pada Ogos, selepas penularan jangkitan daripada pekerja syarikat pengendalian produk sejuk beku import.

Setakat ini, New Zealand merekodkan kurang 2,000 kes positif Covid-19 dengan hanya 25 kematian. – AFP

See author's posts


Capaian internet penghalang usaha pendidik

LIMBANG: Kanak-kanak luar bandar dan pedalaman Limbang merupakan segelintir
kelompok pelajar yang masih bermasalah mengikuti pembelajaran secara dalam
talian.

Menurut Ahli Dewan Undangan Negeri (ADUN) Batu Danau, Paulus Palu Gumbang,
ini disebabkan masalah capaian internet yang tidak memuaskan, selain kekurangan
infrastruktur asas lain.

Beliau menjelaskan, saranan Kementerian Pendidikan Malaysia (KPM) yang
memperkenalkan sistem  pembelajaran dalam
talian khusus semasa pandemik Covid-19 melanda negara ini bagi memastikan  pelajar dapat meneruskan pembelajaran di
rumah adalah satu usaha yang baik.

Namun demikian, masih banyak kawasan di luar bandar termasuk di Dewan
Undangan Negeri (DUN) Batu Danau tidak dapat dihubungkan dengan kemudahan
capaian intenet dan telefon.

Sehubungan itu, beliau mendapati masih ramai anak-anak tidak dapat mengikuti
sistem pembelajaran dalam talian. Bukan sahaja tidak ada capaian internet,
malah ramai ibu bapa tidak berkemampuan untuk membeli perkakas pembelajaran untuk
anak-anak.

Beliau memberitahu demikian pada penyerahan bantuan makanan daripada Syarikat
Persafe Plantation Sendirian Berhad kepada penduduk Lun Bawang dan Kelabit di
daerah ini, semalam.

Oleh itu, Paulus berharap guru-guru di sekolah luar bandar agar mengambil
kira faktor kesusahan yang dihadapi pelajar di pedalaman dalam sistem penilaian
mereka.

Beliau memohon agar sebaik keadaan negara kembali pulih daripada Covid-19,
para guru boleh mengulangi semula pembelajaran dalam talian yang sudah diajar
sebelum ini kerana banyak anak- anak yang tercicir daripada pembelajaran dalam
talian.

Pada masa yang sama, beliau mendedahkan capaian internet yang kurang memuaskan
adalah salah satu cabaran dan kekurangan yang dihadapi anak-anak di luar bandar
selain berdepan sekolah daif dan kekurangan prasana pendidikan lain.

Bagaimanapun, beliau opitimis masalah ini akan ditangani melalui peruntukan
RM160.5 juta di bawah Agensi Pembangunan Wilayah Utara (NRDA) untuk kerja
menaik taraf dan membaik pulih sekolah-sekolah daif luar bandar di bahagian
ini.

Turut sama ialah Pegawai Jabatan Kebajikan Masyakarat (JKM) Bahagian; Wan
Muhd Hasif Wan Jamari.

See author's posts


Fasa pertama Taman Perindustrian Sematan siap hujung tahun ini

SEMATAN: Timbalan Ketua Menteri, Datuk Amar Awang Tengah Ali Hasan memberi jaminan fasa pertama Taman Perindustrian Sematan dijangka siap pada 22 Disember 2021.

Beliau berkata, meskipun terdapat sedikit kelewatan dalam projek ini, kontraktor yang bertanggungjawab telah memberi jaminan kepada beliau bahawa fasa pertama projek ini akan siap menjelang hujung tahun ini.

“Pihak kontraktor berkata bahawa terdapat kelewatan kira-kira tiga peratus dalam projek fasa pertama ini, namun tetap yakin bahawa ia masih boleh disiapkan menjelang Disember kelak.

“Taman perindustrian ini berada di kedudukan yang strategik di tanah berkeluasan 52.38 ekar sepanjang Lebuh Raya Pan Borneo dan hanya 800 meter dari Bazar Sematan,” katanya.

Beliau yang juga Menteri Pembangunan Bandar dan Sumber Asli Kedua berkata demikian ketika mengunjungi Taman Perindustrian Sematan dan Anjung Usahawan Sematan di Tapak Anjung Usahawan Sematan di sini, semalam.

“Kos fasa pertama projek ini menelan belanja sebanyak RM8.5 juta meliputi kawasan sebanyak 13.25 ekar. Seluas 10.09 ekar adalah untuk lot industri manakala 3.16 ekar selebihnya adalah untuk Anjung Usahawan Sematan,” jelasnya lagi.

Menurut Awang Tengah, sebanyak RM9.3 juta akan digunakan untuk membina Anjung Usahawan Sematan yang dijangka siap pada April kelak.“Ini adalah salah satu dari Anjung Usahawan yang ditubuhkan oleh Kementerian Perdagangan Antarabangsa dan Industri Perindustrian dan Pembangunan Usahawan (MINTRED).

“Objektif Anjung Usahawan adalah untuk mempercepat transformasi sosio-ekonomi serta menyokong pertumbuhan perusahaan kecil dan sederhana (PKS) tempatan di seluruh Sarawak,” jelasnya.

Tambah beliau lagi, kedua-dua projek rakyat ini dibiayai oleh kerajaan Sarawak dan beliau berharap agar konsultan dan kontraktor dapat menyiapkan projek dengan kadar segera, supaya ia dapat memberi manfaat kepada penduduk setempat.

Turut hadir, Ahli Dewan Undangan Negeri (ADUN) Tanjung Datu, Datuk Amar Jamilah Anu.

See author's posts


Sarawak perkenal enam inisiatif baharu• Bantu kurangkan masalah dihadapi kontraktor

KUCHING: Kerajaan Sarawak memperkenalkan enam insentif baharu untuk membantu mengurangkan masalah dihadapi kontraktor sekali gus mengelak projek tertangguh dan ‘projek sakit’.

Premier Sarawak, Datuk Patinggi Tan Sri Abang Johari Tun Openg berkata, pendirian kerajaan di bawah pimpinannya jelas iaitu untuk menjaga kepentingan industri pembinaan dan ekonomi wilayah.

Mengulas lanjut, Premier Sarawak memberitahu salah satu insentif baharu tersebut ialah pemberian bayaran pendahuluan untuk kontrak kerja.

“Kami akan sediakan bayaran pendahuluan untuk membantu kontraktor.

“Dalam pada itu, kita akan membenarkan sehingga tiga pembayaran dibuat tanpa dokumen kontrak dalam tempoh empat bulan pertama tempoh kontrak,” katanya.

Beliau berkata demikian ketika merasmikan Seminar Inisiatif Baharu Meningkatkan Industri Pembinaan Sarawak di Pusat Konvensyen Borneo Kuching (BCCK), di sini hari ini.

Sementara itu, insentif lain katanya, termasuk mengurangkan kadar kerosakan yang telah dibubarkan, bayaran minimum yang lebih rendah serta langkah-langkah lain untuk meringankan beban melaksanakan projek.

Terutama, kontraktor yang terjejas teruk akibat kenaikan harga barangan, lanjutan masa (EOT) untuk projek dengan kemajuan sekurang-kurangnya 60 peratus berdasarkan program kerja dan penamatan bersama tertakluk kepada kriteria lazim yang dikenakan, katanya.

“Ini adalah langkah-langkah yang dilaksanakan untuk meminimumkan atau bahkan membasmi kelewatan kritikal projek, untuk membantu aliran tunai projek kontraktor serta untuk mencapai situasi ‘menang menang’ untuk semua pihak di bawah kontrak Kerajaan Sarawak,” katanya lagi.

Kerajaan dalam usahanya untuk meningkatkan daya saing industri pembinaan serta sedang berusaha ke arah pembangunan strategi untuk pemain industri menjadi penyedia penyelesaian global serta menyediakan manfaat yang diperlukan untuk menyokong kekayaan mampan dan penciptaan nilai berikutan impak yang besar kepada industri.

“Hal ini disebabkan oleh kesan besar industri terhadap ekonomi negara, dengan kira-kira 1.5 juta orang bekerja di bawah sektor itu di samping jangkaan pertumbuhan tahunan sebanyak lima peratus dalam tempoh tiga tahun akan datang.

“Inisiatif ini telah dilaksanakan untuk membantu dalam pemulihan industri pembinaan tempatan dan penyampaian projek tepat pada masanya di Sarawak,” jelasnya.

Dalam pada itu, Abang Johari juga menasihatkan Pejabat Setiausaha Kewangan Negeri (SFS), Kementerian Infrastruktur dan Pembangunan Pelabuhan (MIPD) dan JKR Sarawak untuk merangka inisiatif selanjutnya bagi menyokong dan meningkatkan pengurusan dan pentadbiran kontrak projek.

Walaupun sokongan yang diberikan oleh kerajaan mungkin tidak mencukupi untuk mengurangkan kesan teruk pandemik Covid-19, Abang Johari percaya bantuan yang diberikan akan mengurangkan dan meminimumkan hakisan margin dalam industri.

“Oleh itu adalah menjadi harapan paling besar saya bahawa inisiatif baharu ini akan dapat mengekalkan industri binaan tempatan dan berada dalam kedudukan yang lebih baik untuk menghadapi cabaran masa depan,” katanya.

Oleh NUR AIN OTSMAN

See author's posts


40,000 kit ujian Covid-19 untuk S’wak

KUCHING :  Kerajaan Persektuan
memberi jaminan bahawa sebanyak 40,000 kit ujian Covid-19 akan dibekalkan ke
Sarawak menggunakan pesawat Tentera Udara Di Raja Malaysia (TUDM) dalam masa
terdekat.

Menteri Perumahan dan Kerajaan Tempatan Dato’ Sri Dr Sim Kui Hian berkata,
perkara ini telah di beritahu sendiri oleh Menteri Kesihatan Datuk Seri Dr
Adham Baba semasa mengadakan lawatan kerja ke negeri ini Ahad lalu.

“Kita di peringkat negeri telah menyuarakan tentang keperluan lebih banyak
kit ujian untuk Covid-19 dan beliau bersetuju untuk membekalkan kepada kita.

“Kerajaan Persekutuan juga akan turut menghantar dua buah mesin PCR
memandangkan hanya di Kuching dan Sibu yang mempunyai mesin ini,” katanya kepada
pemberita dalam satu sidang media semalam.

Menurut Sim, antara perkara lain yang dibincangkan bersama dengan Menteri
ialah berkenaan dengan kekurangan salah satu Peralatan Perlindungan Peribadi
(PPE) iaitu topeng muka jenis N95 untuk petugas kesihatan di negeri ini.

Namun, beliau (Menteri) memberitahu bahawa kekurangan bekalan topeng muka
N95 ini bukan hanya berlaku di Sarawak tetapi di seluruh dunia tetapi pihaknya
akan berusaha untuk mengatasi masalah ini.

Sementara itu, kata Sim, Jabatan Kesihatan Negeri Sarawak (JKNS) dalam satu
taklimat memaklumkan bahawa pihaknya hanya mempunyai bekalan topeng muka untuk
digunakan selama 29 hari sahaja lagi.

Bagaimanapun, pihaknya akan mencari alternatif lain bagi menggantikan
topeng muka ini memandangkan kekurangan bekalan tidak dapat dielakkan, beritahu
Sim.

“Kerajaan negeri sangat berterima kasih kepada kerajaan Persekutuan atas
kunjungan ke Sarawak dan meninjau keadaan kita di sini dalam memerangi wabak
Covid-19.

“Walaupun perkara berhubung kesihatan sebenarnya adalah di bawah
tanggungjawab Persekutuan, mereka memuji tindakan serta langkah yang telah
diambil oleh kerajaan negeri melalui Jawatankuasa Pengurusan Bencana Negeri
Sarawak (JPBNS) yang sama-sama membantu dalam situasi yang sukar ini,” ujarnya.

See author's posts


Raja Salman berjaya jalani pembedahan

RIYADH: Pemerintah Arab Saudi, Raja Salman Abdulaziz Al Saud yang berusia 84 tahun berjaya menjalani pembedahan untuk membuang hempedu, tiga hari selepas dimasukkan ke hospital, menurut pihak istana.

Baginda merupakan pemerintah diraja kedua di rantau Teluk yang dimasukkan ke hospital baru-baru ini selepas Emir Kuwait, Sheikh Sabah al-Ahmad Al-Sabah ketika krisis pandemik koronavirus (Covid-19) dan kemerosotan harga minyak.

Raja Salman menjalani pembedahan laparoscopic untuk memindahkan hempedu pada Khamis lalu di Hospital Raja Faisal di Riyadh, kata pihak istana Arab Saudi dalam satu kenyataan yang disiarkan oleh Saudi Press Agency (SPA).

Raja Salman akan kekal di hospital buat sementara waktu selepas pembedahan itu berjaya, kata kenyataan tersebut.

Arab Saudi jarang mendedahkan laporan perubatan baginda yang sudah berusia dan memerintah ekonomi terbesar negara Arab serta pengeluar minyak itu sejak tahun 2015.

Presiden Amerika Syarikat (AS), Donald Trump sudah menghubungi Putera Mahkota Arab Saudi, Mohammed bin Salman menerusi panggilan telefon pada Khamis lalu dan diberikan perkembangan terkini tentang maklumat kesihatan baginda. – AFP

See author's posts


Lelaki ditangkap dipelabaka bisi bekaul dadah

MUKAH: Seiku nas serikat luar ditan ketegal maruk diri dalam pekara dadah kena Hari Minggu (16 Ogos).

Kepala Polis Pelilih Mukah, DSP Jimmy Panyau, ngesahka saspek lelaki menua ditu empu.

“Polis ari Bagi Pengawa Nasat Jenayah Narkotik IPD Mukah udah ngetan seiku lelaki di mua sebuah hotel di Bandar Mukah kira-kira jam 1.45 ngalih hari. Saspek siku nas lelaki ke gawa enggau sebuah kompeni di Sibu,” ku iya.

Asil peresa ba atas saspek, ku Jimmy, polis udah ngerampas siti beg bebulu baka setukin bechura mirah enggau putih dipegai di jari kiba.

“Ditemu dalam barang nya ngundan siti beg plastik chelum ngundan tujuh peket plastik masin-masin ngundan kerat daun rangkai dipelabaka dadah bansa ganja berat kasar 6.86 gram,” ku iya baru.

Tambah Jimmy, nas lelaki beumur 23 taun nya dibai ke Indu Opis  Polis Pelilih Mukah(IPD Mukah) ngambika ditasat lenak agi.

“Asil peresa ai kemi ba atas saspek ditemu positif dadah. Iya ditasat di baruh Seksyen 6 Akta Dadah Berbahaya 1952 enggau Seksyen 15(1) ADB 1952. Saspek udah direman ngelama empat hari berengkah ari 17 nyentuk ke 21 Ogos ngambika ditasat lenak agi,” ku Jimmy.

See author's posts